text:
Niels Bohr
Niels Henrik David Bohr (Copenaghen, 7 ottobre 1885 - 18 novembre 1962) o l'è stæto un fixico, matematico, filosofo da sciença, teorico da fixica e accademico daneize.
O desse di contributi essençiæ inta comprenscion da struttua atomica e inta meccanica quantistega.
Biografia[Càngia | modifica wikitesto]
Bohr o nascette a Copenaghen into 1885. So poæ, Christian Bohr, o l'ea professô a-a facortæ de Fixiologia a l'Universcitæ de Copenaghen e scrovitô de un comportamento de l'emoglobiña dîto effetto Bohr, mentre so moæ, Ellen Adle Bohr, a vegniva da una ricca famiggia ebrea sefardia, assæ importante into mondo bancaio daneize e in parlamento. So fræ, Harald Bohr, o l'ea un matematico e zugao de balon da naçionâ daneize, convocao a-e Olimpiade. Niels ascì o l'ea un zugao de balon dilettante, e o zugò pe un periodo insemme a-o fræ in te una de squaddre de Copenaghen e vegnindo convocao, pù sença chinâ in campo, pe a Naçionâ. Bohr o se laoriò a l'Universcitæ de Copenaghen into 1911. O se trasfeì da pœu a l'Universcitæ de Manchester, in Inghiltæra, dove so tudiò con Ernest Rutherford.
Rutherford o l'aveiva proposto un modello de atomo in to quæ quæxi tutta a massa de l'atomo a l'è concentrâ in te una porçion ben picciña, o coscì díto nucleo (caregao poxitivamente) mentre i elettroin ghe rœuan in gio. In base a-e teorie do Rutherford, o Bohr o pubbricò o so modello da struttua atomica, introduxendo a teoria di elettroin che viagian in sce di orbite ben definie, che corispondan a-i diversci staddi de energia in gio a-o nuclio de l'attomo. Bohr, inoltre, o l'introdusse l'idea che un elettron o posse cazze da un'orbita de âta energia a uña co-in energia ciu bassa, emettendo un foton de energia definia. Questa teoria a fu a base da teoria di quanti.
Niels Bohr o vègne professô a l'Universcitæ de Copenaghen e direttô "de l'istitúto reçentemente costruio da fixica teorica". Into 1922 o Bohr o riçevette o Premmio Nobel pe a fixica "pe i so serviçi inte l'indagine in sce-a struttua di atomi e da radiaçion che emama da quelli". L'instituio de Bohr o fu o punto de riferimento pe i fixichi teorichi inti anni vinti e trenta.
Bohr o sviluppò inoltre o prinçipio de complementaitæ, segondo o quæ inta descriçion da natua di procesci microfixichi intran in zœugo di aspetti complementæ ma mutualmente escluxivi, comme l'aspetto ondulatoio e corpuscolâ da luxe. L'imposcibilitæ da parte do sperimentatô de tegnî conto scimurtaniamente, inte l'atto da mezua, de proprietæ quantisteghe complementæ, a l'è a l'origine do carattere aliatoio e probabilistego de lezze da meccanica quantistega. O prinçipio de complementaitæ o fu fin da subbito a cornixe concettuâ da meccanica quantistega, a-o quæ interno vegniva inglobao o prinçipio de indeterminaçion de Heisenberg comme caxo particolâ do generâ carattere complementâ di procesci da fixica atomica. O prinçipio de complementaitæ e o prinçipio de indeterminaçion saieivan stæti i pilastri portanti da grande interpretaçion fixica "ófiçiâ" da meccanica quantistega, l'interpretaçion de Copenaghen.
L'interpretaçion de Copenaghen a fu attaccâ da Albert Einstein, o quæ o no credeiva inta natua intrinsecamente probabilistica di procesci fixichi, in sce scala atomica ascì. O pensava a-a natua comme un scistema perfettamente ordinao de lezze naturæ semplixe e deterministiche. Pe questo l'Einstein e o Bohr ebban de vivaxe discuscioin in sce-i fondamenti fixichi e filosofichi do mondo naturâ.
O ciu famoso allevo do Bohr, Werne Karl Heisenberg, o fu inoltre pe doi anni a-a testa do programma nucleâ tedesco, o progetto do regime nazista finalizzao a-a costruçion da bomba atomica. Sciben che o rollo effettivamente avuo da-o Heisenberg into programma nucleâ tedesco o l'è ancon oggetto de discuscion, a so conlaoaçion co-i nazisti a misse fin a l'amiciçia co-o Bohr.
Niels Bohr e so moggê Margrethe ebban sei figgioeu. Doi moin piccin. Un, Aage Niels Bohr (1922-2009), o l'è stæto Premmio Nobel pe a fixica into 1975. Into settembre 1943, durante l'occupaçion nazista da Danimarca, Niels Bohr pe evitâ l'arresto da parte da poliçia tedesca o scappò in Sveçia e da lì a Londra. Into novembre do mæximo anno, invece, Bohr e o figgio Aage se trasfen inti Stæti Unii, primma a New York e da pœu a Los Alamos, dove, oltre a-a so competença in mateia, o desse de importante informaçioin a-i âtri sciençiæ do progetto in sce-o stæto de avançamento di progetti nucleæ tedeschi.
Doppo a guæra o tornò a Copenaghen e o sostègne l'uso paxifico de l'energia nucleâ. Into 1957, in sce iniçiativa so e do politico sveddeize Torsten Gustafsson, nascette o NORDia, l'Istitúio Nordico pe a Fixica Teorica, con sede a Copenaghen. O moì inta capitâ daneize into 1962.
Riconoscimenti[Càngia | modifica wikitesto]
L'elemento chimico Bohrio l'è coscì ciammao in so ónô.
Gh'è stæto dedicao un asteroide, 3948 Bohr.
In sce-a Luña gh'é stæto dedicao un cratê de 71 km de diametro[1] e una valle de 80 km de longhezza[2].
Into 1965, trei anni doppo a so morte, l'Istituio de Fixica a l'Universcitæ de Copenaghen o l'ha assunto o nomme de "Istituio Niels Bohr".
O l'è ritræto in sce-a banconota da 500 coroñe daneixi.
Note[Càngia | modifica wikitesto]
- ↑ (EN) Moon: Bohr
- ↑ (EN) Moon: Vallis Bohr


c: text/html

text:
Goæra de sucescion aostriaca
Guæra de succescion aostriaca, conflíto determinao da-a morte de l'imperatô Carlo VI (20 ott. 1740) e da l'asceiza in sce-o trono asburgico de Maia Texo, so figgia, in virtù da Pramattega Sançion do 1713, approvâ da-i varri stati regionæ da monarchia e da-e potençe œüropee. O problema da sucescion o paiva pertanto politicamente risolto, ma o fu riaverto, a doi meixi da-a morte de Carlo VI, da Federigo II de Pruscia, dexidiozo de començâ o so regno (o l'ea montao in sce-o trono o 31 de mazzo) con un prestigioso successo politico, e precizamente con l’estenscion da sovranitæ prusciaña in sce-a Slexia, da lê invasa o 16 dic. 1740. Doppo a sconfita aostriaca a Mollwitz (10 arvî 1741) a França a l'accordò ogni effettivo appoggio politico a-i faotoî de un smembramento di domiñi ereditæ aostriachi e sorvettutto a-o pretendente prinçipâ a-a S.a., Carlo Alberto, elettô de Bavea, ch'o l'aiva spozao into 1722 Maia Amalia, figgia minô de l'imperatô Gioxeppe I (fræ de Carlo VI). Carlo Alberto, con l’agiutto militâ françeize (a deciaraçion formâ de guæra da parte da França a l'aviâ lœugo però solo inte l'arv. 1744), o començò a guæra de S. vea e propria o 31 de luggio, occupando de sorpreiza Passau.
A-a fin de settembre do mæximo anno o scheamento politico contra Maia Texo o l'ea formalmente completao. Co-a Bavea aveiva concluzo di trattæ d’alliança a Spagna (Nymphenburg, 28 mazzo) e a Sassonia-Polonia (Francoforte, 19 sett.), dividendose in antiçipo e spœugge do nemigo. Solo a Gran Bretagna a l'ascisteiva amigheivemente Maia Texo. Carlo Alberto o l'aveiva intanto occupao Linz, dirizzendose da pœu in sce Praga, dove o fu incoonao re de Boemmia; o 12 fr. 1742 o fu eletto imperatô ascì. Maia Texo, con l’agiutto preminente di Ungaixi, a poette riorganizzâ into frattempo l’ezercito; l’energica controffensciva aostriaca do zenn.-frev. 1742 a l'allarmò Federigo II de Pruscia, timoozo che Maia Texo a se voese sotrae, aoa che a sciorte di arme a gh'ea favoeive, a l'impegno, assonto co-o trattao segretto de Kleinschnellendorf (9 ott. 1741), de cedighe a bassa Slexia. O re de Pruscia o repigiò pertanto a guæra, o sconfisse i Aostriachi inta battaggia de Chotuxitz (17 mazzo 1742) e o l'ótegne l’11 zugno 1742, inti preliminæ de Breslavia, a Slexia e a contea de Glatz. In Italia, Carlo Emanuælo III de Sardegna, da primma aderente a-o blocco antiaostriaco, intimorio da i amie spagnolle in sce-a Lombardia o s'aliò into frevâ do 1742 con Maia Texo. A-a fin do 1742 i aostriachi rientron ascì in possesso de Praga.
L’anno 1743 o portò a un intervento ciu deciso da Gran Bretagna inti affæ œüropei, a-o scianco de l'Aostria e contra e velleitæ egemoniche da França: l’armée pragmatique (costituia da Ingreixi, Hannoverien, Ascien e Aostriachi) a-o comando de Zorzo II a sconfisse o 27 zugno a Dettingen i Françeixi. Quarche meize doppo, o 17 sett. 1743, a diplomaçia ingreize a convinse Maia Texo de l'oportunitæ de concludde con Carlo Emanuælo III o Trattao de Worms, i articoli do quæ prevedeivan a cesciona-o Piemonte de di territoi da Lombardia e do marchezato de Finâ. Questo trattao o segnò o començo de una nœuva fase da guæra. I ligammi tra França e Spagna vègnan ancon ciu streiti co-o coscì díto segondo patto de famiggia de Fontainebleau (25 ott. 1743), into quæ Luigi XV o s’impegnò a agiuttâ Feipo (da pœu ducca de Parma) inta conquista da Lombardia e de Parma e Piaxença nonché a deciarâ guæra a-a Gran Bretagna; Federigo II ascì o s'avvexinò a-a França, concludendo con questa una formâ alliança (5 zugno 1744). Inta tarda primaveia do 1744 i Françeixi aveivan attaccao con gren forçe i Paixi Basci Aostriachi, ma a manœuvra a fu interrotta da l'ezerçito de Carlo de Loræna, penetrao inte l'Alsaçia. Questo, a so votta, o fu constreito tuttavia a una preçipitosa retiradda verso i stati ereditæ aostriachi doppo l’improvvisa invaxon da Boemmia da parte de Federigo II (ag. 1744). Federigo o conquistò Praga, ma succescivamente l’arrivo de forçe de Carlo de Loræna o-o costrenze' a evacuâ a capitâ boema (nov. 1744). Inte l'Italia settentrionâ e forçe franco-ispañe, che aveivan çercao de impadronise de Cunnio, fun costreite a retiâse (22 ott. 1744); inte l'Italia meridionâ invece i ispano-napoliten sorpreizan a Velletri (10 ag. 1744) o generâ aostriaco J.J.K. z Lobkovic, inflizendoghe una dúa sconfita.
Co-a morte de Carlo VII, a-i primmi do 1745, scomparse o pretendente ciu peigoso a l'ereditæ de Maia Texo e co-o Trattao de Füssen (22 arvî 1745), concruzo co-o successô, o peigo bavaize o scentò do tutto: o 15 sett. 1745 a Dieta de Francoforte a reconobbe imperatô Françesco Steva de Loræna, maio de Maia Texo. Verso a fin do mæximo anno Maia Texo, sciu mediaçion da Gran Bretagna, a l'acconsentì ascì a-a paxe con Federigo II: o Trattao de Dresda (25 dex. 1745) o riconfermava a sovranitæ prusciaña in sce-a Slexia.
Se in Germania fu posto termine a-i combattimenti, inte Fiandre e in Italia l’anno 1745 o fu quello de un sforço decixivo di franco-spagnolli, che a prœuvo a-a vittoia de Maoriçio de Sassonia in sce-i anglo-olandeixi a Fontenay (11 mazzo 1745) ocupon gran parte di Paixi Basci Aostriachi e obligon, inta penizoa, Carlo Manuælo a convegnî in sce di preliminæ de paxe, doppo esise impossessæ de parte do Piemonte e de tutta a Lombardia. A scomparsa de potençe germaniche da-a lotta a semplificò o conflíto: da una parte a França, con Spagna, Nappoli e Zena (ch'a l'aiva aderio o 7 mazzo 1745 co-o Trattao de Aranjuez), da l'âtra l’Aostria, alliâ da Sardegna, da Gran Bretagna e de l'Olanda. L’energia di franco-spagnolli a s'amermò into 1746. In Gran Bretagna, i faotoî do pretendente Charles Edward, sbarcao inta Scoççia into luggio do 1745, fun definitivamente battui (Culloden, 16 arv. 1746), e in Italia Carlo Emanuælo III e Maia Texo costrinsan o nemigo a sgomberâ o Piemonte e a Lombardia e occupon Zena (7 sett. 1746); solo inte Fiandre e truppe françeixi a-o comando de Maoriçio de Sassonia passon de vittoia in vittoia.
Trattative de paxe tra França, Gran Bretagna e Olanda fun za començæ inte l'aotunno 1746 e doppo longhi e incostanti negoçiæ fun concluze a Aquisgraña o 18 ott. 1748 in sce-a base de seguenti claozoe prinçipæ: restituçion de tutti i territoi conquistæ da-i contendenti; assegnaçion a don Feipo de Borbon di ducati de Parma, Piaxença e Guastalla; ritorno a-o status quo ante do ducato de Modena e da Repubbrica de Zena; renœuvo, a favô da Gran Bretagna, do Trattao de l'Asiento do 1713; conferma da succescion protestante a-o trono ingleize; riconoscimento da Prammatica sançion (succescion de Maia Texo a-o trono asburgico) e riconoscimento de l'imperatô Françesco ascì; assegnaçion a-a Pruscia da Slexia.

robotstxt: allowed

filter: keep


text:
Tilacin
O Tilacin, dito anche Lô de Tasmania, Lô marsupiale o Tigre de Tasmania o l' ea un mammifero dell' Ordine di Marsupiali, Famiggia Thylacinidae, Genere Thylacinus. Se ritegne che l' ünica specie da Famiggia Thylacinidae arrivä all' epoca contemporanea, o Thylacinus cynocephalus, o se segge estinto in to '900. Se conosce diverse specie fossili do Genere Tylacinus, che antigamente viveivan non solo in Tasmania ma anche in sce o continente australian e in ta Nöa Guinea. Se ritegne che in Australia l' estinsion a se segge avüa con a comparsa do Dingo, ch'o l' ea in competision con o tilacin pe o mæximo niccio ecologico. L' aspetto do tilacin o l' ea quello de un can de grossa taggia, con de striscie neigre verticali in sce a schenna. O l' aveiva çinque die in te sampe davanti e quattro in te quelle derrê. O marsupio o l' ea averto verso o derrê. L' alimentasion a l' ea carnivora.
L' estinsion[Càngia | modifica wikitesto]
Questa bestia a l' è steta oggetto de unna caccia sensa sosta soviatütto doppo a colonizzasion europea da Tasmania, in quante a torto o a raxon o l'ea consciderou dannoso perchè accüzou de predä in ti pollæ o in te stroeuppe. O governo locale o l' aveiva misso un premio in palanche pe chi ammassava un tilacin, un po' comme l' ea successo anche pe o lô in te montagne liguri. Inoltre in te l'epoca d'ou di giardin zoologici tanti esemplari vegnivan acciappæ pe inviali in gio pe o mondo sensa preoccupase troppo do mantegnimento da specie. L' ürtimo esemplare d'o quæ se conosce con següessa l' existensa, ciamou Benjamin, o l' è morto in t'o zoo de Hobart, capitale da Tasmania, in to 1936. Sübito doppo a Segunda Guera Mondiale unna spedision scientifica, guidä dao naturalista David Fleay, a l' aveiva çercou de cattüä ancun di esemplari, questa votta con l' intension de rescï, faxendoli riprodüe in cattivitæ, a sarvä a razza. Dürante questa spedision, se resciva a vedde de peste che ean següamente de tilacin, e ne vegniva sentio o caratteristico verso: ma a cattüa, mediante trappole, a no l' aresciva e tütto fa pensä che anche questa specie a segge da azzunze a quelle che l'azion de l' ommo a l' ha fæto sparî da a faccia da Tæra. Malgraddo questo s'è registrou in seguito avvistamenti no verificæ de tilacin segge in Tasmania che in te l' Australia continentale.
O tilacin a Zena[Càngia | modifica wikitesto]
In to Museo Giacomo Doia de Viale Brigä Besagno, a Zena, l' è presente unna tassodermia (esemplare impagiou) de tilacin.


text:
Agugia neigra
Agugia neigra (Buteo buteo) ôxellu rapaxe diürnu, ben frequente.
U l'assümeggia inta furma a-e aquile ma un po ciü trügnu. U l'è lungu tra i 51 e i 57 cm cu in'avertüa di ae da-i 110 a-i 130 cm. U cû u l'è brun russastru.
U caccia apustanduse inscî ærbui o dunque rundezandu lentamente in xöu sença sbatte i ae, sfrütandu e curente ascensciunæ pe remuntâ, e cacianduse in sciâ preiza cun de cürte bulæ a mez'ae.
U mangia picculi mamifferi, rettili e carogne.
U fa u niu inscee ligge o in sce di ærbui izuæ.


text:
Manuel Belgrano
Manuel Belgrano (Buenos Aires, 3 zûgno 1770 – 20 zûgno 1820) o l'è stæto un intelettuâle, avocâto, economista, polìtico e militâre argentin, ch'o l'à partiçipòu a-a Goæra d'Indipendensa d'e Provinse Unîe do Río de la Plata vinçendo di importante battagge.
Biografîa[Càngia | modifica wikitesto]
O se ciammâva Manuel José Joaquín del Corazón de Jesús Belgrano, e o l'è famozo comme eröe de l'indipendensa e creatô da bandêa argentinn-a.
Tra 1786 e 1793 o l'à studiòu o drîto a Salamanca, piggiando a medaggia d'öu. Gran cattòlico, o l'à avûo o permisso do Vatican de lêze di libbri proibii in quello tempo.
De ritorno into Río de la Plata, in 1794 o l'è stæto nominòu Segretâio do Consulato de Buenos Aires (1794-1810). O l'è stæto contro e Invaxioìn Ingleixi (1806 e 1807).
Diventòu indipendentista, o l'è stæto un di prinçipæ cappi da Revolusion do Mazzo do 1810, faxendo parte do primmo governo nativo, o futûo governo argentin.
O l'è stæto o cappo de l'Esercito do Nòrd contro i spagnòlli de l'Ato Perú e o l'à organizòu a campagna do Paraguay. O l'à anche comandòu l'eroico esodo do pòpolo de Jujuy (Éxodo Jujeño), importantìscimo pe a liberaçion do nòrd, e o l'à partiçipòu a de battagge comme Campichuelo, Paraguarí, Tacuarí, Las Piedras, Tucumán, Salta, Vilcapugio e Ayohúma.
A 50 anni, a Buenos Aires, o l'è mòrto da 'n edema, in povertæ e ascordòu da-o governo naçionâ.
Creassion da Bandêa Argentinn-a[Càngia | modifica wikitesto]
Manuel Belgrano o l'e stæto o creatô da bandêa argentinn-a into 1812. O l'à dizegnâ co-i coî da coccarda (escarapela) naçionâ, çeleste e gianca, mentre o stâva inscie rive do sciumme Paraná inta provinsa de Santa Fe.
A l'è stæta issâ pe a primma vòtta o 27 frevâ 1812 inta çittæ de Rosario, donde gh'è o Monumento a-a Bandêa Argentinn-a.
Famiggia e relassion co-a Liguria[Càngia | modifica wikitesto]
Sêu poæ Domenico o l'êa lìgure, nasciûo a Ineja, emigròu a-o Río de la Plata into 1751, e o gh'aiva comme primmo cognomme Peri -ciù târdi ispanisòu in Pérez-, scibben ch'o l'avesse adottòu quello de Belgrano, segondo a tradiçion, perche o produxeiva de l'eçelente gran.
Invece sêu moæ a l'êa argentinn-a, nasciûa inta çittæ de Santiago del Estero, into nòrd-òvest do Pàize.
Manuel Belgrano, inte 'na léttia a sêu poæ scrîta da-a Spagna quande o studiâva inte l'Universcitæ de Salamanca, o ghe dîxe: "Anchêu l'è vegnùo un gruppo de nòstri compaizen, e gh'ò posciûo parlâ zeneize dòpo tanto tempo che parlo solo spagnòllo".
Veddi ascì:
- A vôxe "Argentinn-a", dove gh'è ciù informassion inta seçion "Stöja".


text:
Zena
Zêna (Genova in italiàn) a l'é inn-a çitæ de 609.746 abitanti (31/12/2009), cappolêugo da Provìnsa de Zena e da Ligùria. O seu pòrto o l'é o ciù grende e inportante d'Italia, e in di ciù inportanti do Mâ Mediterraneo.
Çitæ da-o passòu gloiôzo, capitâ do "Zenéixe", forte de antîghe tradiçioìn a l'é ascì conosciûa cómme a Superba.
O poêta Petrarca o l'à descrita:
Cómme 'nn-a çitæ de mármo (sòlida cómme o mármo di sò pâxi) o l'à vedûa Giosuè Carducci che inte seu Odi barbare o l'à scrîto:
Indiçe
Teritöio[Càngia | modifica wikitesto]
O teritöio do Comùn de Zena o mezua 243 kmq, e o l'é conpòsto da 'nn-a stréita fàscia costêa couzâ da tanti brìcchi ben ben èrti.
A mêza stradda tra Vexima e Caolongo s'arve l'anfitiâtro naturâle do Pòrto de Zêna, acugéito a ponente da-a colìnn-a de San Benigno (in parte deruâ into o fascismo pe anpliâ o pòrto), a levante da-a colìnn-a che da Caignan a monta a-o Righi fìn a unîse, a l'ertéssa do Fòrte Speron, con quella de San Benigno.
Fêua di doî contraffronti scóran i doî rien ciù inportanti da çitæ: a levante o Besagno, ch'o l'arriva a-o mâ into quartê da Fuxe; a ponente o Ponçeivia, ch'a divìdde San Pe d'Ænn-a da Corniggen. Se delinean coscì çìnque zöne prinçipæ: o céntro; a Valponçeivia; a Valbesagno; o ponénte e o levànte.
Clìmma[Càngia | modifica wikitesto]
O clìmma de Zêna o l'é tenpiòu marittimo. A tenpiatûa media annua a l'é de +15,6 °C, gh'é unn-a grande umiditæ , sorvetùtto de stæ, e cêuve mediamente 1300 mm annui. Urtimamente a no cêuve ciù pægio.
Stöia de Zena[Càngia | modifica wikitesto]
- Veddi a Stöia de Zena
Bandêa de Zêna[Càngia | modifica wikitesto]
A Bandêa de Zêna a l'é costituia da a crôxe róssa in campo giànco: a l'é dîta crôxe de San Zòrzo ascì e a-i ténpi d'accai a l'êa o scìnbolo di pellegrin cristien che se recavan inti lêughi santi do cristianeximo a pregâ e che dòppo o 1095, ànno da conquista de Geruzalémme da parte di Turchi, àn deciso de pigiâ a croxe e liberâ a tæra dôve o l'êa nasciûo e visciùo Gexû Cristo, dando òrìgine a-e Croxæ. A Bandêa de Zena a l'à mólte bandêe scìmili, cómme a Bandêa de Milan e quella Ingléize che gh'àn a crôxe de San Zòrzo ascí.
Önôrificenze[Càngia | modifica wikitesto]
O 1 agosto 1947, a çitæ de Zêna a l'é stæta inscignïa da medaggia d'öo a-o valô militâ[2] co-a segoénte motivaçión:
Abitànti[Càngia | modifica wikitesto]
Zêna a gh'à sénpre avûo 'nn-a demografia stàbile ma into XX Secolo Zêna a l'à avûo mólti ouménti e diminuçioin de popolaçión. Inti anni da-o 1950 a-o 1970 gh'é stæta molta imigraçión da-o Sùd Italia, coscí che a popolaçión a l'é cresciùa inti anni '50 e '60 arrivando ad avéi inti anni '70 ciù de 800.000 abitànti. Dapeu inti anni '80 e anni '90 a l'à sùbiu 'nn-a drastega diminuçión de abitànti da quande e grénde indùstrie cómme l'ItalSider e l'Ansaldo són stæte serræ. Perö ancheu ghe n'é mólti forèsti, cómme equadoriàn, marochìn, cinéixi, che stan rinpopolando çertidùnn-e zöne popolâi cómme San Pê d'Ænn-a e o CEP. Comónque a diminuçión a l'è senpre costante e Zêna za conta çirca 600.000 anime, cîfra che segóndo e stìmme de l'ISTAT a gh'aviéiva da rimanê stagna pe-o cençimento do 2011.
Pòsti de Interèsse[Càngia | modifica wikitesto]
Céntro Stòrico e Lanterna[Càngia | modifica wikitesto]
O céntro stòrico de Zêna o l'é 'n tra i ciù grendi d'Ouròpa (o mezúa çirca quattroçentomia mêtri quàddri), e o l'é costituîo da quella che ancheu a l'é Vîa Garibaldi con d'i belìscimi palaçi do 1500, in stîle Renascimentâ e Barocco. Parte do seu céntro stòrico o l'é un d'i patrimòni de l'umanitæ de l'UNESCO da o lùggio 2006.
Unn'âtra mêta turistica pe ecelénsa a l'é l'antîgo bórgo marinaro de Boccadâze, co-e pittoresche barche molticoî, pósto cómme a finn-a passeggiâ (Corso Italia) che costezza o Lido d'Arbâ.
No se pêu no çitâ a Lanterna, o scìnbolo de Zêna. Ærta 117 mêtri, un ténpo a servîva cómme fâro a-e nâvi che arrivâvan a Zêna. A seu lûxe a se veddéiva a 40 km de distànsa. Edificâ in sciâ colinn-a de San Benigno, a pöca distànsa da San Pê d'Ænn-a, a l'é stæta mólte vòtte inti vàrri sécoli restruttûâ a càoza di atàcchi nemîxi.
Pòrto Antîgo[Càngia | modifica wikitesto]
O Pòrto antîgo o l'é 'nn-a parte do pòrto de Zêna ch'a serve cómme quartê rexidensiâle, céntro pe o turìsmo, céntro colturâle e pei servissi. O l'é stæto riadatòu a l'iniçio di anni '90, primma o l'êa stæto squæxi abandonòu. L'area interessà - dîta Area Expo ascì - a va da-a ciàssa Caregamento, dónde gh'é l'antîgo Palàçio San Zòrzo, scìn a-a punta do Meu Vêgio. O sò totâ restauro, finîo into 1992 o l'é un progétto do Renzo Piano.
E prinçipæ struttûe son:
- L'Acquâio
- Palaççio San Zorzo, sede do Banco de San Zorzo e de l'Aotoritæ portoâ
- O Bigo
- Porta Soviann-a
- I ex Magazzin do coton
- l'Aren-a do mâ
Traspòrti[Càngia | modifica wikitesto]
Staçioìn de ferovîe[Càngia | modifica wikitesto]
Zêna a gh'à dôe inportànte staçioìn inta categorìa Grende Staçioìn de-e ferovîe:
- A Staçión de Zêna Prìnçipe (24.000.000 de pasagê)
- A Staçión de Zêna Brignole (22.000.000 de pasagê)
Gh'é pöi a Staçión de San Pê d'Ænn-a che, gràçie a-i seu 9.000.000 de pasagê, a l'é into progràmma çénto Staçioìn.
Sport[Càngia | modifica wikitesto]
Zêna a l'é a pàtria do zêugo do balón, dónde into 1893 o l'é nasciûo o Zena (Genoa cfc), a prìmma squàddra d'Italia; into 1946 a Sampdoria. A Séstri, un quartê do ponente, gh'é ànche a Sestreize.
Binellàggi[Càngia | modifica wikitesto]
Zêna a l'è binellâ con:
- Baltimora, Stati Unïi d'America
- Columbus, Stati Unïi d'America
- Marsiggia, Fransa
- Chios, Greçia, da-o 1985
- Huelva, Spagna
- Odessa, Ucrainn-a
- Rijeka, Croaçia
Acòrdi bilateræ con:
Nòtte[Càngia | modifica wikitesto]
- ↑ Elenco pubblicazioni dell'Unità Organizzativa Statistica del Comune di Genova
- ↑ (IT)Sito istituzionale del Quirinale, conferimento della medaglia d'oro


text:
Jorge Luis Borges
Jorge Luis Borges o l'è stæto 'n scrittô argentin, conscideròu ûnn-a de ciû importanti figûe d'a lettiatûa in léngua spagnòlla e 'n grande personaggio letterâjo d'o sèccolo XX.
Ciammòu Jorge Francisco Isidoro Luis Borges Acevedo, o l'è nasciuo a Buenos Aires, o 24 agosto 1899, e morto a Ginevvra, Svissea o 14 zûgno 1986.
Narratô, poèta e sazzista, o l'è famozo pe-i sêu racconti fantastixi dov'o l'ha messciòu idèe filosofiche e metafisiche co-i classixi temi d'o fantastico (come quello d'o dûggio, realtæ paralelle d'o sêunno, d'i libbri misterioxi e màgixi, etc.)
L'aggetivo "borgesian" o definisce 'na conceçion d'a vitta comme finçion (fiction), comme böxìa, comme êuvia contraffæta spacciä pe vëa.


text: 1Rá xi'tsc'öji ja ga cja e Jesucristo c'ü o̱ T'i Mizhocjimi. Ne historia o mbürü 'ma mi zopjü e Juan c'o nte, c'ua ja nzi va dyopjü mi jinguã e Isaías c'ü mi profeta. O dyopjü a cjava: Dyärä, ró juajnügö 'na bëzo ra zopjü yo nte ra xipjiji ín jñagö. Ra ot'ü in xo'ñigue ngue c'ua 'ma rí mague, ya rguí bübü dispuesto yo nte ra dyä'tc'äji. 3Ri bübü 'na nte c'ü je ra mapjü cja ndajyadü, ra mama a cjava: “Rí jyëzigueji c'e 'ñiji c'ü na s'o, na ngueje ya ngue ra ẽjẽ c'ü ín Jmugöji c'ü bübü a jens'e”, ra 'ñeñe c'e nte. 4Mi ngueje e Juan c'ü o mapjü a cjanu. O ma cja ndajyadü o ma jichi c'o nte cja ndeje. O zopjüji o xipjiji: ―Ra nzhogü in mü'büji, rí jiji, ngue c'ua Mizhocjimi ra perdonao in nzhubügueji, eñe. 5Texe c'o mi cãrã a Judea 'ñe cja c'e jñiñi a Jerusalén o möji cja c'e ndajyadü o ma dyäräji c'o mi mama e Juan. O mamaji c'o na s'o c'o mi cjaji. Nuc'ua e Juan o jichiji cja c'e ndare c'ü ni chjũ a Jordán. 6E Juan mi je'e 'na bitu c'ü vi t'ät'ä o̱ xi o camello, y mi nzünt'ü 'naja xipjadü. Mi sa'a c'o mi nza cja o t'ünxü 'ñe mi si o õt'apjü ngüjnü. 7O mama a cjava e Juan o xipji c'o nte: ―Ra ẽjẽ 'naja bëzo c'ü me pjëzhi na nojo; nutscö rí menutjogö que na ngueje 'na mbëpji. Bübü o mbëpji c'o o̱ cjaja c'ü nu lamu, xäpcäji o̱ correa cja o̱ tjĩza c'ü nu lamu ga mbös'ü. Nutscö, dya pje pjëtscö rá pjösc'ö a cjanu nu c'ü va ẽjẽ. 8Nutscö rí jichi co ndeje yo nte. Pero nu c'ü cja va ẽjẽ, 'ma rí 'ñench'e in mü'büji angueze, nuc'ü, ra dya'c'üji o̱ Espíritu Mizhocjimi c'ü. 9E Jesús ma bübü a Nazaret c'ü tsja a Galilea. O ẽ 'na nu pa, o mbedye o ma nu ja ma bübü e Juan. E Juan o jichi cja c'e ndare a Jordán. 10Nuc'ua e Jesús, 'ma o mbes'e cja c'e ndeje o jñanda c'ua o xogü a jens'e. Xo o jñanda ma sjöbü o̱ Espíritu Mizhocjimi nza cja 'na mbaro, ma ẽ ndägä a xes'e angueze. 11O dyäräji c'ua 'naja c'ü o ña a jens'e o mama: ―Ngue'tsc'e ín Ch'itsc'ö, me rí s'iyats'ü, me rí mä'c'ägö. 12Nuc'ua o̱ Espíritu Mizhocjimi o ndäjä e Jesús, o ma cja 'na ndajyadü. 13O mezhe nu cuarenta pa'a. Mi cãrã nu, c'o animal c'o na sate. Xo mi bübü nu, e Satanás nu c'ü dya jo; mi xipji e Jesús c'ü ro tsja c'o na s'o. Nuc'ua o ẽ c'ua c'o o̱ anxe Mizhocjimi, o ẽ mbös'üji e Jesús. 14'Ma o ngot'üji e Juan a pjörü, nuc'ua e Jesús o nzhogü o ma cja c'e xoñijõmü a Galilea. Mi zopjü o̱ jña Mizhocjimi c'o nte, mi xipjiji ja rvá sö ro 'ñemeji libre cja c'o na s'o. 15Mi xipjiji: ―Ya zädä yo pa, ya ngue ra manda nu c'ü o 'ñeme Mizhocjimi. Tsjapüji ra nzhogü in mü'bügueji, 'ñejmeji o̱ jña Mizhocjimi. 16'Na nu pa, mi nzhodü e Jesús a jmi c'e zapjü a Galilea. O jñanda c'ua yeje bëzo c'o ma pät'ä o̱ t'ös'üvi cja c'e zapjü. C'o bëzo mi cjuarma c'o. 'Naja c'ü mi chjũ Simón. C'ü 'naja mi chjũ Andrés. Anguezevi mi mbajmõvi. 17Cjanu o mama c'ua e Jesús o xipjivi: ―Nu'tsc'evi i̱ṉ mbajmõvi dya. Pero chjünt'üvi ín xütcjö, rá jí'ts'ivi rí zopjüvi yo nte ngue c'ua anguezeji xo ra ndünt'üji ín xütjügö, embevi. 18Jo ni zogüvi c'ua c'o o̱ t'ös'üvi, cjanu o ndünt'üvi c'ua o̱ xütjü e Jesús. 19Xe möji a ma xo'ñi. E Jesús o jñanda c'ua xe yeje bëzo c'o xo mi cjuarmavi. 'Naja c'ü mi chjũ Jacobo. Nu c'ü nu cjuarma mi chjũ Juan. Mi ngue o̱ t'ivi e Zebedeo. Ma cãji cja 'na bü; ma jocüji c'o o̱ t'ös'üji. 20E Jesús o ma't'ü c'ua c'o yeje cjuarma. O jyëzivi c'ua c'ü nu tatavi cja c'e bü co c'o mbëpji. Nuc'ua o ndünt'üvi a xütjü e Jesús. 21O möji c'ua a Capernaum. Nuc'ua nu pa c'ü söyaji, e Jesús o cjogü a mbo cja o̱ nitsjimi anguezeji. Je mi xöpü c'o nte nu. 22C'o nte me mi dyönütsjëji na ngueje mi ña e Jesús c'o jña c'o vi unü Mizhocjimi. Mi mamaji: “Nu ne bëzo nu, nandyo ga xöcüji. Maco, dya xöcöji c'ua ja nzi ga cja c'o xöpü o̱ ley Mizhocjimi”, mi eñeji. 23O cjogü c'ua a mbo cja c'e nitsjimi 'naja bëzo c'ü mi o'o o̱ mü'bü 'naja demonio. O mapjü c'e bëzo o mama: 24―Nu'tsc'e Jesús i̱ṉ menzumü a Nazaret, ¿pje i̱ṉ pë's'i c'ü rí ñu co nutscöjme? ¿Cjo vi 'ñecje rí tsjacü rá ma sufridogöjme? Nutscö rí pã'c'ã. Ngue'tsc'e o̱ T'itsc'e Mizhocjimi, dya bübüts'ü c'o na s'o. 25E Jesús o huënch'i c'ua c'e demonio o xipji: ―Tso't'ü in te. Pedye cja ne bëzo. 26Nuc'ua c'e demonio o mapjü na jens'e, o tsjapü o nügü c'e bëzo. O mbedye c'ua cja c'e bëzo. 27Me co nguijñi c'ua c'o nte, mi pötma dyönüji o mamaji: ―¿Pãrã, pje ne ra mama nu cja'a ne bëzo? Xipji yo demonio ra mbedye, y pedye yo, o 'ñeñeji. 28Nguec'ua dya mezhe c'ua, me mi näntji e Jesús texe cja c'o jñiñi c'o tsja a Galilea. 29Nuc'ua e Jesús o mbedye cja c'e nitsjimi co e Simón 'ñe e Andrés 'ñe e Jacobo 'ñe e Juan. Cjanu o möji cja o̱ ngumü e Simón 'ñe e Andrés. 30C'ü nu to'o e Simón mi orü cja ngama; nuc'ü, mi sö o pa'a c'ü. O xipjiji c'ua e Jesús mi sö'dyë c'e ndixũ. 31Cjanu o ma c'ua nu ja mi orü c'e ndixũ. O pënchp'i o̱ dyë'ë, o xos'ü nu ja mi orü. O c'ueñe c'ua c'e pa'a. Nuc'ua c'e ndixũ o dyät'ä c'ua jñõnü, cjanu o 'huiñiji. 32Nuc'ua 'ma ya vi nguibi e jyarü, o sinpiji e Jesús texe c'o mi sö'dyë 'ñe c'o mi bübü demonio cja o̱ mü'bü. 33Texe c'o mejñiñi o jmurüji a jmi cja c'e ngumü. 34E Jesús o jocü na puncjü c'o mi sö'dyë. Xo o pjongü na puncjü o demonio cja o̱ mü'bü yo nte. Dya mi jëzi ra ñaji, na ngueje mi pãrãji pje mi pjëzhi e Jesús. 35Nuc'ua c'ü xõrü ts'i vi nanga e Jesús. Xe mi xõmütjo. O mbedye cja c'e ngumü. O ma cja 'na ndajyadü, mi ötü Mizhocjimi nu. 36E Simón 'ñe c'o mi joji angueze o ma jyodüji e Jesús. 37'Ma o chöt'üji o xipjiji: ―Texe yo nte me jonc'üji, o 'ñeñeji. 38O ndünrü c'ua e Jesús o xipjiji: ―Möjö cja yo jñiñi yo bëxtjo, ngue c'ua xo rá zopjü yo nte yo cãrã, rá xipjiji o̱ jña Mizhocjimi. Na ngueje ngueje yo rvá ẽcjö yo. 39O ma c'ua cja c'o dyaja jñiñi c'o tsja a Galilea, mi zopjüji cja c'o o̱ nitsjimiji 'ñe mi pjongü o demonio. 40O ẽjẽ c'ua 'naja bëzo c'ü mi sö o lepra. O ndüñijõmü a jmi e Jesús, o dyötü ro jopcü. O xipji: ―Nu 'ma i̱ṉ ne'e, ra sö rí jocüzü ne lepra. 41E Jesús o juentse c'ua c'e bëzo. Cjanu o c'uana c'ua o̱ dyë o ndörü c'e bëzo, o xipji: ―Rí negö ra jogüts'ü, eñe. 42Jo ni c'ueñe c'ua c'e lepra c'ü mi sö c'e bëzo. O jogü c'ua. 43E Jesús o 'ñezhe c'ua, o xipji: 44―Pjötpügue ngüenda c'ü dya cjó rí ma xipjigue ja va jogüts'ü. C'ü rí tsja, rí ma cja c'e mböcjimi rí ma jizhitsjë c'ü ya jogüts'ü. Cja rrĩ unügue c'ua, c'ua ja nzi va manda e Moisés. Nuc'ua ra mbãrã yo nte c'ü ya jogüts'ü, eñe. 45O mbedye c'ua c'e bëzo. Zö vi xipji e Jesús c'ü dya cjó ro xipji, pero xenda o mama c'ü mi cja e Jesús. Nguec'ua e Jesús dya cja mi sö ro zät'ä cja 'na jñiñi na ngueje texe c'o nte ya mi pãrãji angueze. Nguec'ua je mi bübü nu ja dya cjó mi ndeñe. C'o nte c'o ja nde mi 'ñeje mi sät'äji nu ja mi bübü e Jesús.


text:
Too Assettao
Sitting Bull (nomme ingleize de "Tóo Assettao", in Lakota Tatanka Iyotake (n. 1831 circa - m. 1890), cappo indian.
Nasciúo in sce-e rive do Grand River (Dakota Merid.), da-o 1863 o se distinse inta lotta contra l'avançâ di gianchi e o fu eletto (1867) cappo de l'intrega naçion Sioux. Into 1876, refúaose de condue o so popolo inte 'na riserva e scciuppao i ostilitæ co l'eserçito statuniense, o s'alliò co-i Cheyenne e i Arapaho guidando e opiaçioin militæ, che se conclusan co-a disfæta de G. A. Custer a Little Big Horn (25 zugno 1876). Refugiaose co-a so tribù into Canadà into 1877, quattro anni ciu tardi o fu costreito a-a reisa da-a carestia. Oppostose dapœu, inutilmente, a-a vendia de tære indiañe, into 1885 o l'intrò a fâ parte do circo de Buffalo Bill. Into 1890, a caosa de insurreçioin scciuppiæ fra i Sioux, o fu arrestao e amaççao mentre i so guerrê tentavan de liberâlo.


text:
Sardegna
A Sardegna, nommi offiçiâ: Regione autonoma della Sardegna in italian e Regione Autònoma de sa Sardìgna ò Regioni Autònoma de sa Srdinnia in sardo , a l'è unn-a region a statuo speciâ dell'Italia de un mion e 600.000 abitanti, con capoleugo Caggiai. A Sardegna a l'è a seconda isoa do Mâ Mediterraneo.
A Repubbrica de Zena a l'ha avùo unn-a infruensa particolâ in ta stöia da Sardegna de l'Etæ de Mëzo.
- na variante da lengua zeneise , o tabarchin, o l'è parlao in te l'isoa de San Pê, intu Pàize de Carloforte.
Capoleughi de provinsa[Càngia | modifica wikitesto]
E provinse da a Sardegna son (in ordine arfabetico):


text:
Chicago
Chicago a l'è a çittæ ciù impurtante dö Stato dell'Illinois.Cïamà anche Second City e Windy City, è a terça çittæ pe abitanti degli Stati Unïi d'America cun 2.896.016 abitanti.A seu area metropulitana,cïamà Chicagoland a se estende su u Lagu Michigan e cunta 9.000.000 abitanti.
Int'o 1833 a l'ea da picinn-a çittæ de fruntèa (cun çirca 350 abitanti) e oggi Chicago a l'è stæa definïa una de e 10 çittæ ciù influenti au mundu. Oggi a l'è una çittæ multietnica, nonché un importante centro finançiario e industriale ed uno dei maggiori centri espositivi dö mundö.
O çentru çittæ (Downtown o Loop) o l'è dominoü da imponenti grattacieli che arrivan anche ai 108 piani (pe un'artezza de 442m) da a Sears Tower o ciù arto grattacielo degli U.S.A e u terçu du mundu.
Chicago è la çittæ cun o maggior nummeru de punti mobili aö mundö, 45, ed uno dei punti de riferimentu mundiali pe o jazz.


text:
Egitto
Nomme offiçiâ: جمهورية مصر العربية - Yumhūriyyat Misr al-`Arabiyya, stato de l'Africa çentro oççidentâ , a sêu capitâ a l'è O Cairo.
O g'ha 'na sûperfiçie de 1.001.450 km2, 'na popolassion stimâa pe Lûggio 2006 de 78.887.000 abitanti, e 'na denscitæ de popolassion de 75 ab/km2. A maggioransa di abitanti ghe son inscie rive do sciûmme Nilo e into sêu delta dove gh'è l'ûnica zona de tære coltivabbili. Çirca a meitæ di rescidenti egiçiæn abitan inte çitte, soviatûtto inti çentri do Cairo e Alexandria.
O l'è ûn di paixi ciû popolæ d'Africa, famoso pe a sêu çivilissassion antiga e i sêu monûmenti, comme e piramidi e a sfinge, e e rovinn-e de Luxor. O tûriximo o l'è molto svilûppòu.
A léngua ûffiçiâ a l'è l'arabo, scibben a sêu popolassion (98% de rassa egiçiann-a) a pârla o dialetto egiçian.


text:
Gustav Klimt
Gustav Klimt ( Baumgarten,Vienna, 14 Lüggio 1862 – Neubau, 6 Frevä 1918) o l' è stæto un pittô austriaco, importante esponente do movimento da Secescion Vienneise. Figgio de un orafo originaio da Boemia, o s' ea iscrito ä Kunstgewerbeschule (Scöa de Arti e Mestë) do Müseo dell' Arte e dell' Indüstria de Vienna. I sö primmi travaggi importanti son stæte e decorasioin de dui edifici (fæte da Klimt, da sö fræ Ernst e da Franz Matsch): o Burgtheater e o Kunsthistorisches Museum.
Divegnüo protagonista, e primmo prescidente, da Secescion Vienneise, Klimt o l' ideava o manifesto pe a primma mostra de questo movimento, nasciüo pe via da separaçion dall' associaçion Künsterhaus, consciderä troppo conservatrice in campo artistico. In to 1900 l' opera Filosofia a vegniva premiä con a medaggia d' ou all' Espozision universale de Pariggi, dopo esse stæta incompreisa in Austria. Caratteristica dell' opera de Klimt a l' è a capaçitæ de intreççä inseme elementi figürativi – comme o corpo femminile – e unna decoraçion ricchiscima, in ta quale vegne utilizzou anche l' ou, rimembransa da perisia artigianale do poæ. A critica a l' ha visto in to tipo de decorasion döviä dall' artista anche l' influensa dell' arte bizantinna: Klimt o l' aveiva vixitou Ravenna in to 1903. Unna atra parte dell' opera dell' artista austriaco, meno famosa in to grande pübblico, a l' è rappresentä dai paesaggi. L' influensa de Klimt in sce i artisti successivi a l' è stæta notevole, a partî da Egon Schiele e Oskar Kokoschka.


text:
Avëgno
Avëgno (Avegno in italian) o l'è un comune de 2.328 abitanti da provinsa de Zena.
Indiçe
Geògrafia[Càngia | modifica wikitesto]
O comune se attreuva in Liguria into derrê-paise (it: entroterra) de Recco a 27 km da Zena.
Avëgno o fa parte da "Comunità Montana Fontanabuona" insemme ätri sezze comuni liguri.
Stoia[Càngia | modifica wikitesto]
Antigamente feudo da famiggia Malaspina. Primma do 1797 o l'ea localitæ do comune de Aosci, compreiso inta Giurisdiçion de Recco. Into 1797 co-a creaçion da Repubbrica Ligure de Napoleon Bonaparte o comune gh'avià 'n'autonomia indipendente.
Pòsti de interesse[Càngia | modifica wikitesto]
- a Gexa da parrocchia de Santa Margaita
Economia[Càngia | modifica wikitesto]
Coltùa[Càngia | modifica wikitesto]
Manifestaçioin[Càngia | modifica wikitesto]
Feste e fëe[Càngia | modifica wikitesto]
Comunicaçioin[Càngia | modifica wikitesto]
- Via stradda: Autostrada A12, sciortia casello de Recco, dòppo inscia SS333.


text:
Manto Neigro
Manto Neigro o l'é 'n film stòrego canadéize do 1993.
Stöia[Càngia | modifica wikitesto]
O sciò LaForgue, præve françéize, inte l'anno 1634, o vegne mandòu a convertî i Indiæn Üroin inte 'na regiòn do Canada vixìn a-o sciumme San Loenzo. Pe' arrivâ a-o lô pæize, o vegne aggiûtòu da 'na banda de Algonchinn-i. Però o præve o finisce in mezo a-a guæra tra Üroìn, amixi di Françéixi, e i Irochéixi, amixi di Ingléixi.
Quande o sciô LaForgue o l'arrivva a o pæize di Üroin, o scovre che son tûtti marotti pe' 'na marottûa che se son piggiæ da-i gianchi.
Osservasioìn[Càngia | modifica wikitesto]
O film o parla surviattûtto de incomprenscioìn che g'èan, inte quell'epoca, tra Indiæn e gianchi. O periodo stòrego o l'é quello de guære indiann-e in Canada (Françéixi, Algonchìnn-i e Üroìn contro Ingléixi e Irochéixi).


text:
Magna Charta
Magna Charta, papê de libertæ rilasciao a-i baroin da re Zane d’Inghiltæra a Runnymede o 15 zugno 1215 (o nomme originaio o l'ea Charta libertatum).
Pù presentandose comme un atto unilaterâ de concescion da parte do re, a l'ea un contratto de riconoscimento di reçiprochi driti, comme un quásesæ atto che into periodo feüdâ o regolava i rapporti reçiprochi fra o re e i vassalli; a no l'ea quindi finalizâ a sançionâ a libertæ de tutti i sudditi, ma soltanto di baroin. A l'è ritegnua però fondamento de libertæ costituçionæ ingreize percose i instituçioin politiche feüdæ, quæ ean consacræ ascì inta Magna Charta, se transformon inte istituçioin politiche costituçionæ moderne.


text:
Bastiggia
Bastiggia (fr. Bastille, da bastide, da-o prov. bastida), coscì se dixe pe antonomaxia a bastía parigiña ch'a s'erzeiva tra l'estremitæ da via S. Antógno, i giardin de l'Arsenâ e l'odierna ciaçça da Bastiggia. Pariggi a ghe n'aiva âtre doe: quella de S. Denixo e quella do Temple, meno note e meno memorande.
A Bastiggia de S. Antogno, destinâ a difende a çittæ a oriente, in sce-a Senna, a fu incomençâ sotta o regno de Carlo V de Valois e conduta a termine, inta so primitiva costruçion, sotta Carlo VI (1369-1383), con œutto torioin unii da di fabbricæ mascisci. Into 1634 ghe fu scavao in gio un fossao de 36 metri de largheçça e 7 de prefonditæ, a l'ærze interno do quæ se levava una formidabile miagia de circa 11 metri de âteçça. Naturalmente, in tempo de paxe questa a servì, fin da l'eppoca de Luigi XI, comme prexon e lœugo de tortua pe i condannæ a-a peña capitâ; e s'aregorda comunemente che chì fu torturao longamente Giacomo d'Armagnac, ducca de Nemours, primma de êse decapitao (1476-77). A servì ascì, sotta Enrico IV, comme lœugo seguo a-a conservaçion do tezoo regâ: prez., quande ne fu governatô Sully, ghe fu rinserao circa 16 mioin de lie, destinæ, inta mente do re, a asseguâ l'esecuçion de un ambiçiozo programma.
Dapœuscia, e saiv'a dî da-i tempi de Luigi XIII, e da pœu, sempre ciu decizamente, sotta Luigi XIV, a mole possente a servì squæxi escluxivamente comme prexon de stato: sempre armâ de canoin, do resto, e sempre apægiâ a-a difeiza da çittæ, comme durante a guæra da Fronda. Chì fu caciao o Fouquet, quand'o caze' in desgraçia de Luigi XIV, e pe ben di anni ghe languì, fin a-a so morte (19 novembre 1703), o misteiozo prexonê "da-a maschera de færo". Pe tutto o sec. XVIII, una folla de prexonê illustri a passò pe a Bastiggia, da Voltaire, ch'o gh'andò pe doe votte (1717 e 1726), a Morellet e a Linguet, scritoî spregiudicæ e pensatoî, pubbriçisti e libræ, nobbili perseguitæ da-i parenti, da-i creditoî, da-a corte, e borgheixi colti e no rassegnæ. Una lettre de cachet, sença arcuña specificaçion de reato ò d'imputaçion, a bastava perché a Bastiggia a l'arvisse e porte e a colesse a vittima, a quæ a gh'arestava pe tempo indefinio, mescciâ coi pezo delinquenti, esposta a-o sfrutamento de governoei e basci fonçionai, alógiæ co-e famigge inte l'inmensa forteçça. O Linguet, quindi, o no l'ezageró troppo quande, into 1783, o pubbricò i so Mémoires sur la Bastille, che sollevon un coo de proteste e d'imprecaçioin.
Naturalmente, quande scciupò a rivoluçion, a Bastiggia a fu pigiâ d'œuggio: questa a l'ea un di segni ciu manifesti de l'assolutismo despottego, e o fæto che gh'ea stæto e gh'ea di prexonê che languivan da mezo seccolo (comme quell'Izacco Armet de la Motte ch'o gh'arestò 54 anni e 5 meixi!) o stimolava l'istinto da plebe parigiña a l'assâto e a-a destruçion. O 14 luggio 1789 a guarnixon, composta di ommi di quæ 95 invallidi, a fu subitamente travotta da l'ondâ inarrestabile da folla (guidâ da di popolen violenti, ma ascì da ommi comme Barras), e in poche ôe a forteçça (preiza una primma votta into 1418 da-i Borgognoin e una segonda votta into 1594 da Enrico IV) a fu fîto incendiâ, smeniççâ, viâ da-o fô popolâ. Doi giorni doppo, l'assemblea naçionâ a ne delibiava (16 luggio 1789) a demoliçion; e con parte do materiâ che se ne ricavò fu construto o ponte Luigi XVI. A destruçion da Bastiggia a fu saiâ comme anonçiatrixe de tempi nœuvi, in França e a l'estero, e poeti d'ogni paize ne canton o scignificao scimbolico.
Un preçiozo archivio o l'andò in gran parte destruto; ma quella parte ch'a sfuzzì a l'incendio e a-o sacchezzo a basta a fornî a-i studioxi di elementi preçioxiscimi e no ancon completamente sfrûtæ.
L'urtimo governatô o fu Jourdan de Launay.
Da-o 1880, o 14 de luggio a l'è a festa naçionâ da repubbrica françeize.


text:
Río de la Plata
O Río de la Plata (sciumme de l'argento) o nasce da-a confluensa di sciummi Paraná e Uruguay, formòu inscia costa atlantica de l'America do Sud.
A sêu forma a l'è triangolâ, a sêu mezûa de 290 km de longhessa. O sêu baçin fluviâ o crêuve 'na superfiçie sciû pe zu de 3.200.000 km², tra l'Argentinn-a e l'Uruguay. Largo 220 km into sêu limite esterno, o l'è o sciumme ciù largo do mondo.
I porti prinçipæ son Buenos Aires (Argentinn-a), e Montevideo (Uruguay).
O Río Matanza ciammòu Riachuelo o confluisce into Río de la Plata formando o limite sud da çittæ de Buenos Aires e delimitando ascì ûn di sêu quartê, o barrio de La Boca, ûnna vòtta abitòu da-i-emigræ lìguri in Argentinn-a.
Colegamenti esterni[Càngia | modifica wikitesto]
- RioPla.com Informassion in ræ insce 'sto sciumme: carte, nûmeri, ecc.


text:
Attila
Àttila (gotico "poæ piccin", dim. de atta "poæ"; antigo âto tedesco Azzilo, Ezzilo, tedesco moderno Etzel). - Re di Unni (da-o 434 a-o 453; scin a-o 445 circa co-o fræ Bleda da lê amaççao); o l'unifiò e varie tribù unne, sottomettendo tutta a Sciçia e imponendo a so aotoritæ in sce-i Germen orientæ: in union co-o roman Eçio, o destrusse (436) i Borgondi do regno de Worms. In lotta, da-o 441, con Teodoxio II impiao d'Oriente, o concluse e so tremende devastaçioin co-a vittoia in sce-o sciumme Utus (odierno Vit) e co l'impoxiçion de una paxe umiliante (447), ótegnindo l'anno doppo de tære in sce-a drita do Danubbio. Arrogante verso l'imperatô d'Occidente, Valentinian III, da-o quæ o l'exigeiva o tribúto e a man da sœu Onoia, de fronte a-a tenaxa do nœuvo imperatô d'Oriente Marcian e a l'alleança tra Eçio e i Germen occidentæ, pe prevegnî i avversai, o l'invase a Gallia (451). Indisturbao doppo l'inçerta battaggia in sce-i Campi Catalaonichi (tra Châlons-sur-Marne e i Argonne), o recegò inta Panonnia. L'anno doppo o l'invase l'Italia: destruta Aquileia, o l'arrivò scin a-o Mincio, dove o l'incontrò l'ambasciaja ghiâ da-o pappa Lion I; pe a menaçça de Marcian a-e spalle, pe a famme e e maotie che tormentavan e so truppe (ma a fe' popolâ a l'attribuì o successo do pontefixe a un intervento sovianaturâ), Attila o l'acconsentì a-a paxe e o ritornò in Pannonia, dove, poco doppo, o moì in moddo improvviso e misteiioso.


text:
Euro
L' euro (EUR òu €; in greco Eupώ) o l'è a monnæa ûnica da Comûnitæ Ouropea e de âtri stati e tæritoi ouropéi, comme Andòrra, o Vatican, Monego, Monteneigro, San Marin e a region de Kosovo, e informalmente de Bòsnia-Erçegòvina e Bûlgäja.
A l'è a monnæa ofiçiâ di seguenti stati membri: Germania, Austria, Belgio, Çipro, Slovacchia, Slovenia, Spagna, Estònia, Finlandia, Fransa, Greçia, Eire, Italia, Malta, Lettònia, Luxemburgo, Paixi Basci e Portogallo. O se dêuvia asci in diversci Tæritoi d'oltremâ françéixi comme Guayana Françéise, San Pè e Miquelon, Guadeloupe, Martinica, Majotte e Réunion e inte e baxi brittanighe de Akrotiri e Dhekelia.
L'insëmme de 'sti paixi, dïto Eurozona, o conta ciû de 318 millioin d'abitanti; e consciderando anche quelle terse naçioin che dêuvian de monæe collegæ con l'euro, a monnæa ûnica a l'interessa direttamente ciû de 480 millioin de personn-e in tûtto o mondo.
L'euro o vegne amministròu da-a Banca Çentrâ Ouropea, con sede a Francoforte inscio Men, e da-o Scistemma de banche çentrâli ouropee.
O l'è suddivizo in 100 çentéximi.
Dozze di 28 stati membri da Comûnitæ Ouropea no piggian l'euro comme monnæa ofiçiâ. Tra liâtri, Danemarca e o Regno Unïo g'han 'na clausola c'a permette de tegnî indefinîamente e pròprie monnæe naçionâli.


text:
Michael Faraday
Michael Faraday, chimico e fixico ingleize (Newington, Surrey, 1791 - Hampton Court 1867).
Indiçe
Vitta[Càngia | modifica wikitesto]
De umile origine (o l'ea figgio de un fabbro), o Faraday o laoò pe di anni comme apprendista presso un rilegatô de libbri; o so aguçço interesse pe a sciença o ghe permisse, into 1813, de ótegní o posto de ascistente de H. Davy presso a Royal Institution. A-o seguito d'o Davy, o desgugette diverse riçerche de chimica pua che o viddan conquistáse un rollo de sempre mao aotonomia da-o so meistro.
Into 1820 o scrovì doi composti (C2Cl4, C2Cl6) derivanti da-a sostituçion e da l'addiçion, con cloro, de atomi de idrogeno de l'etilene; into 1823 o l'ófrì o primmo esempio de liquefaçion de un gaz (cloro).
Into 1821 o Faraday o l'intrò inta riçerca fixica, co-a so geniâ rivixitaçion e interpretaçion de l'esperiença de H. C. Oersted. Pe o Faraday, o magnetismo o no va redúto a semplixe effetto de corente elettriche (comme l'ea sostegnúo, in França, da A.-M. Ampère): i fenommeni elettromagnetichi van invece visti comme o resurtao de una interaçion, int'o spaçio, de diverse forçe provegninti segge da-e corente segge da-a mateia magnetizzâ. L'osservaçion do carattere circolâ de quest'interaçion, permissa da l'ideaçion de un geniâ dispoxitivo sperimentâ, a convinse Faraday da necescitæ de abbandonâ, inte quest'ambito, e forçe à distança proprie da fixica newtoniaña. I rilevanti resurtæ de questa primma fase de l'attivitæ de riçerca consentin a o Faraday de ótegnî, int'o mæximo anno, o posto de sovrintendente do laoeio da Royal Institution; into 1824 o divègne membro da Royal Society.
Into 1831, a prœuvo a una longa serie de indagine sperimentæ, o Faraday o zonse a-a scoverta do fenommeno de l'induçion elettromagnetica, verificando chì ascì a feconditæ do concetto de força distribuia int'o spaçio, scintetizzao into criteio de Faraday de linie de força, inta guidda a-a scoverta e a-a scistemaçion teorica do fenommeno. De riçerche parallele in sce-e diverse forme de elettriçitæ presente in natua aveivan intanto condúto o Faraday a un'analixi approfondia di fenommeni elettrochimichi; chì, torna, o so contribúo o fu determinante: o scrovì che a quantitæ de sostança depoxitâ da una corente elettrica a l'é proporçionâ a-a duâ e a l'intenscitæ de tâ corente; ancon, che e quantitæ de sostança separæ a-i elettrodi son proporçionæ a-i peixi equivalenti de sostançe mæxime. Inte l'interpretaçion de questi fenommeni, comme quelli de l'induçion elettrostatica (1847), un modello partixellâ da trasmiscion de l'açion fixica o va insemme, inte l'indagine d'o Faraday, a quello de linie de força; va dîto, però, che o Faraday o l'intende ascì a trasmiscion partixellâ comme agente in sce una linia. L'é do 1841 a celebre obieçion do Robert Hare a questa sciorta de doggeçça interpretativa da fixica faradiaña: tra una partixella e l'âtra, sciber ch'a distançe ben piciñe, o Faraday o finiva, pe l'Hare, co l'introdue torna quell'açion a distança da lê coscì fortemente avversâ. A succesciva attivitæ, segge sperimentâ che teorica, d'o Faraday l'é caratterizzâ da-a necescitæ de risponde a quest'obieçion. Inta Speculation touching electric conduction and the natue of matter (1844) e inti Thoughts on ray-vibrations (1846), a replica do Faraday a piggiò a forma de un'originâ vixon inmaterialistega di fenommeni, in ta quæ vegniva radicalizzâ l'opoxiçion a-a vixon atomistica (daltoniaña) tradiçionâ in favô de una ripreisa de di motivi interpretativi paralleli, propri de çerto Setteçento scientifico ingleize (Joseph Priestley, John Michell, James Hutton). A-o contrasto pin-vœuo de l'atomismo, ch'o conduxeiva piátro a di risurtæ paradossæ inte l'interpretaçion di fenommeni de conduçion e d'isoamento elettrico, o Faraday o contrappoñe l'idea de una mateia-força diffusa con continuitæ int'o spaçio. Ne conseguiâ un urteiô rafforçamento do criteio de linie de força, ch'o divegniâ o prinçippio-ghia de succescive riçerche in sce-i fenommeni magnetichi: sfrûtando e potençialitæ œüristeghe do criteio, o Faraday o zonse coscì a-a scoverta do diamagnetismo e de l'effetto do campo magnetico in sce-a luxe polarizzâ (effetto Faraday).
A riçerca d'o Faraday a rappresenta, into panorama da fixica de l'Oeuttoçento, un interessante "caxo" inta storiografia da sciença. L'avverscion pe a matematica (inteisa comme oscuratrixe de un contatto diretto co-a realtæ), l'aderença a-o fenommeno inte so caratteristiche immediæ, l'idea da conservaçion da "força" (sciorta de prinçipio antiçipatô do prinçipio de conservaçion de l'energia) costituiscian âtrettanti elementi, solo apparentemente ingenui, de l'epistemologia faradiaña in sce-a quæ se innestian de rilevante svotte da fixica succesciva, primma de tutte quella che, partindo da l'affermaçion do carattere fixico do spaçio, a conduià a-o concetto de campo e a-a scintexi de l'elettromagnetismo realizzâ da J.C. Maxwell.
Bança de Faraday[Càngia | modifica wikitesto]
Suscettometro magnetico, à bança de torscion. O campion do materiâ in esamme o l'é portao da-o zovo de una bança de torscion e o l'é immerso in te un campo magnetico no uniforme: l'açion esplicâ da-o campo in sce-o campion l'é equilibrâ da l'açion che into fî a s'adescia, pe reaçion elastica, a-o rotâ do zovo; da-a mezua da deviaçion angolâ de quest'urtimo, a l'equilibrio, se remonta, pe confronto con di campioin de materiæ di quæ segge nota a suscettivitæ, a-a suscettivitæ do campion in esamme. Munendo de adatti dispoxitivi a bança, questa a pœu êse doeuviâ ascì pe mezuâ a suscettivitæ de sostançe liquide ò aeriforme.
Costante de Faraday[Càngia | modifica wikitesto]
Scinonnimo de faraday.
Criteio de Faraday[Càngia | modifica wikitesto]
Metodo, dovúo a-o o Faraday, de rappresentaçion de un campo vettoiâ; o consciste into traççâ de linie de força do campo in moddo che o so numero pe unitæ de superfiçie ortogonâ a esse a segge proporçionâ, zona pe zona, a l'intenscitæ do campo.
Disco de Faraday[Càngia | modifica wikitesto]
Dispoxitivo elettromeccanico costituio da un disco metallico libero de rotâ, in gio a un asse fisso, in te un campo magnetico, normâ a-o cian do disco; posto in rotaçion o disco, un voltmetro inseio tra o centro e a perifeia do disco o segnala una força elettromotrixe, generâ pe induçion into disco. O disco d'o Faraday o pœu consciderâse o tipo ciu semplixe de generatô de f.e.m. continua e o l'ha riçevúo, con opportuñe modificaçioin, un'applicaçion pratica inta coscì díta dinamo unipolâ . Un dispoxitivo anallogo a-o disco do Faraday o l'ea stæto realizzao precedentemente da Peter Barlow, o quæ però o-o faxeiva fonçionâ comme motô e no comme generatô.
Effetto Faraday[Càngia | modifica wikitesto]
Fenommeno magneto-ottico, dîto ascì poei rotatoio magnetico, conscistente in te una rotaçion do cian de polarizzaçion de un'onda elettromagnetica, in particolâ luminosa, polarizzâ rettiliniamente e propagantese in te un plasma immerso in te un campo magnetico. Se a direçion de propagaçion de l'onda a coincidde con quella de linie de força do campo, o cian de polarizzaçion o rœua de un angolo proporçionâ a l'intenscitæ do campo e a-a longheçça do percorso do raggio in esso, segondo una costante de proporçionalitæ (costante de Verdet) dipendente da-a longheçça d'onda, nonché da-a natua e da-e condiçioin fixiche (prescion, tempiatua, ecc.) do mezo. O fenommeno o s'interpreta comme segue: un'onda elettromagnetica polarizzâ rettiliniamente a pœu consciderâse comme a soviappoxiçion de doe onde polarizzæ circolarmente in versci opposti ; queste doe onde se propagan into plasma magnetizzao con veloxitæ diverse, scicché adoeuvian di tempi differenti pe percorî a distança ch'a separa a sorgente da l'osservatô: ne segue che, se o vettô campo elettrico ER de l'onda ciu veloxe o descrive n rotaçioin, quello de l'onda ciu lenta EL o ne descrive n+e (dove e a rappresenta una çerta fraçion de gio); a soviappoxiçion de doe onde quande razonzan l'osservatô a daiâ alloa un'onda polarizzâ rettiliniamente, o cian de polarizzaçion da quæ o l'é roao de un angolo aF = e/2 rispetto a-a so orientaçion iniçiâ.
▭ L'effetto Faraday o vegne utilizzao in te l'astrofixica pe mezuâ segge a denscitæ de un plasma (se l'é noto o campo magnetico da-o quæ o l'é permiao) segge l'intenscitæ do campo magnetico (s'a l'é nota a denscitæ do plasma). De fæto, a teoria quantitativa do fenommeno a fornisce a formula:
Gaggia de Faraday[Càngia | modifica wikitesto]
A l'e una gaggia costituia, pres., da una re' metallica collegâ a tæra (ò a un corpo a potençiâ costante), e a l'interno da quæ di eventuæ careghe ò corpi conduttoî elettrizzæ no risentan e açioin elettriche produte da di âtre careghe ò conduttoî esterni. A gaggia a l'é doeuvâ quande occore isoâ l'ambiente into quæ se sperimenta da di campi elettrichi esterni. L'açion de schermo a se deve a-o fæto che una distribuçion de careghe elettriche esterne a lê a fa assumme a-a superfiçie metallica, e a-a region de spaçio raciusa, un potençiâ elettrico costante, coscì che l'intenscitæ do campo elettrico prodúto da-e careghe esterne a risurta nulla inte l'interno da gaggia.
Poçço de Faraday (ò de Beccaria-Faraday)[Càngia | modifica wikitesto]
Conduttô cavo c (fig. 2) into quæ interno s'introduxe un corpo elettrizzao a-o scopo de mezuáne a carega elettrica q. O corpo elettrizzao, pres. una sferetta b, tegnúo con un manego isoante a, o l'é introdúto attraverso un piccolo pertuxo into poçço ch'o l'é montao in sce un elettroscopio d: a mezuaçion da carega se effettua pe induçion elettrostatica, sença che b o vegne a contatto co-a parete do poçço, disperdendo a propria carega; de fæto, una votta introdúto b, o poçço o s'elettrizza, manifestando in sce-a parete interna e in sce quella esterna doe careghe indute de segno opposto, de valô identico a quella da mezuâ (induçion completa). A resurtante divergença de foeugge de l'elettroscopio, determinâ da una carega pægia a quella de b distribuia in sce-a parete esterna do poçço, a l'é indipendente da-o mezo ch'o l'impe e da-a poxiçion de b: l'indicaçion de l'elettroscopio dipende coscì solo da-o valô de q e a ne permette a mezuaçion; o poçço de Faraday o l'é in grao de aprexâ de careghe de 10-15 C. O dispoxitivo, da primma concepio pe di esperiençe de elettrostatica, o g'ha un'importante applicaçion inti collettoî de carega, cilindretti conduttoî doeuviæ pe arecœugge a quantitæ de elettricitæ convoggiâ da di fasci elettronichi e ionichi.
Spaçio oscúo de Faraday[Càngia | modifica wikitesto]
Region no luminescente ch'a se forma inte l'interno de un tubbo a scarega .
Taçça de Faraday[Càngia | modifica wikitesto]
Strumento doeuvao inti esperimenti spaçiæ pe di osservaçioin de plasma .


text:
Veddro
Veddro , materiâ costituio essençialmente da derivæ do sciliçio, caratterizzao in genere da fragilitæ e trasparença (proprietæ che in çerti tipi de veddro pœuan ascì mancâ), de larghiscimo impiego inte molteplixe applicaçioin, ascì pe a so caratteristega de êse façilmente modellao inte forme ciu varrie.
Indiçe
- 1 Struttua
- 2 Proprietæ
- 3 Stoia
- 4 Fabbricaçion e laoaçion do veddro
- 5 Difetti do veddro
- 6 Bibliografia
Struttua[Càngia | modifica wikitesto]
O veddro pe molte so caratteristeghe o dev'êse consciderao un solido (dieça, rescistença, capaçitæ de conservâ a forma riçevua ecc.), ma pe di âtre o va alumiao fra i liquidi (di quæ o possede a struttua dezordenâ, l’izotropia ecc.). Perçò se sole definilo comme un liquido a elevâ viscoxitæ, saiv'a dî un produto omogennio ch'o possede l’izotropia di liquidi e a tenaçitæ di sollidi, oppù un materiâ fuzo che co-o raffreidamento o l'ha aquistao reddenixe, ma no l’ordenamento regolâ ch'o caratterizza i crestalli; a differença de questi, o no presenta un punto netto de fuxon: rescádào, o passa a-o stæto fuzo, rammollindo ciancianin.
Se conosce despægi composti che da fuxi pœuan dâ origine pe rafreidamento a de sostançe veddroze; fra queste a scillixa (SiO2), l’anidride borega (B2O3), l’anidride fosforega (P2O5), l’anidride arsenioza (As2O3) e arcuñe so sæ. Però de ræo s'ha in pratica di veddri formæ da uña sola de tæ sostançe (eccetto o caxo do veddro de scillixa ò de quarço) e pe o ciu i veddri do commercio rizurtan da uña mescciua de despægii componenti.
Veddro de scillixa[Càngia | modifica wikitesto]
A scillixa a l'è a ciu importante de sostançe in grao de dâ origine a-i veddri. Questa a l'è formâ da di attomi de sciliççio e de osciggeno, i primmi de raggio atommego ciutosto piccin a peto di segondi, i quæ se distribuiscan in gio a l'atomo de sciliççio assumendo una distribuçion tetraedrica. Percose l’attomo de sciliççio o l'è tetravalente e quello de oscigeno bivalente, ciaschedun di atomi d'oscigeno ch'o se ven a trovâ a-o vertexe de un tetraedro o conserva una valença libera, co-a quæ i scingoli tetraedri pœuan ligâse tra de lô mediante i vertexi, coscì che ogni atomo de oscigeno o vegne a êse comun a doi tetraedri vexin; into complesso, un insemme de questi tetraedri coscì collegæ o presentiâ un rapporto tra atomi de sciliççio e de oscigeno de 1:2, comme vœu a formula SiO2. A segonda de despæge distribuçioin spaçiæ di tetraedri s'aviâ e varrie forme crestaliñe da scilixe, saiv'a dî quarço, tridimite, cristobalite. Fondendo questi aggregæ crestallin s'oten un ‘liquido’ into quæ i despægi tetraedri perdan o so regolâ ordinamento. Into succescivo raffreidamento o scistema o presenta una noteive inerçia a asumme torna a distribuçion ordenâ, saiv'a dî a forma crestalliña possedua primma da fuxon: a solidificaçion a l'arriva sença che i tetraedri aggian assonto a forma ordinâ, conservan saiv'a dî a-o stæto sollido a distribuçion dizordinâ che aveivan into liquido, formando a scillixa vedroza.
Tâ veddro o g'ha de caratteristeghe particolæ ma o l'è assæ costozo, pe a so diffiçile laoaçion e sorvettutto pe l’elevâ tempiatua de fuxon dovua a-a struttua ciutosto compatta. Pe ‘allascâ’ tâ struttua e quindi asbasciâ o punto de fuxon s’introduxe di oscidi (de sodio, de caço ecc.), dîti modificatoî de reticcolo, che s’interpoñan inta struttua, stoccando o ligammo fra tetraedro e tetraedro; l’oscigeno da l'oscido metallico o va a fissâse in sce-un di doi tetraedri, mentre i attomi de soddio, de potascio ecc. se distribuiscian inte cavitæ reticolæ originæse da l'allentamento di tetraedri. S'ha perçò una massa ciu façilmente fuxibbile, meno viscoza, ciu affinabile, saiv'a dî tâ da-êse laoâ ciu façilmente e economicamente. Ovviamente i diversci oscidi prodian di effetti diferenti, sorvettutto perché varrian e caratteristeghe e in particolâ e dimenscioin do ion metallico ch'o va a interpoñise fra e varie cadeñe.
Questa interpretaçion da struttua di veddri, ch'a l'ha avúo o meito de spiegâ numerose caratteristeghe e de prevedde numeroxi aspetti da constituçion e da tecnologia di veddri, a no ne spiega tutte e proprietæ (specce quelle de superfiççie), no spiegando manco a natua di veddri no formæ da di oscidi metallichi, a prezença in sen a-a massa de ioin −OH ecc.
Veddrificaçion[Càngia | modifica wikitesto]
A definiçion puamente descritiva de veddro comme stæto che se produxe quande un liquido o vegne raffreidao e o vegne reddeno sença crestallizzâ a no presuppoñe l’existença de uña vea e propria tranxiçion de faze tra liquido e veddro.
L’evidença ciu ciæa che into veddro no gh'è diminuçion de dezorde rispetto a-o liquido a vegne da-e mezue diffrattometriche co-i raggi X e co-i neütroin, che mostran de figue larghe e diffuze scimile a quelle inti liquidi e ben despægie da quelle inti crestalli. Int'o stæto veddrozo o dizordine l'è metastabile (saiv'a dî o no l'è una vea fase into senso termodinammego, ma una configuraçion ch'a corisponde a un minnimo locâ relativo e no assolúo de l'energia libera), ma a sostança a g'ha di tempi de rilassamento coscì longhi che de fæto a no l'ariesce a crestallizzâ, saiv'a dî a portâse inta fase ordinâ, inte 'n tempo finio, a caoza de l'ostruçion opposta da-e interaçioin atomiche locæ. Inti veddri inorganichi a base de scillixe, se pœu verificâ che i atomi de siliççio e oscigeno se dispoñan inte 'na struttua irregolâ ma co-i ligammi covalenti completamente e globalmente saturæ a impedî o riordino da struttua.
In te di veddri ciu complesci, o meccanismo ch'o produxe a struttua amorfa o pœu êse ciu complicao, e in çerti caxi s'atrœuva che e mæxime reggole de ligammo chimmego son localmente violæ. Se pœu dî tuttavia che un di tipi de dezorde ciu comun inta fixica di veddri o l'è proppio quello ch'o se manifesta inte de struttue che son di aggregæ (ò re') de tetraedri. Questo ha fæto sci che un noteiviscimo sforço ascì teorico o vegnisse dedicao a-o studdio de proprietæ dinamiche, elettroniche e termodinamiche de tæ scistemi.
Proprietæ[Càngia | modifica wikitesto]
O veddro o l'è un materiâ tipicamente stoccæço, a rottua do quæ a l'aven sença comparsa de fenommeni de deformaçion plastega ò de snervamento. E so proprietæ meccaniche, quæ a rescistença a-a traçion, dipendan largamente da-o stæto da superfiçie; de fæto a prezença de sarbelœuie ascì microscopiche a ne reduxe benben e caratteristeghe de rescistença. A l'uzo o carego de rottua a-a traçion di veddri o l'è de l'orde de de dexeñe de N/mm2 (mentre pe e fibre de veddro o monta a ca. 1000 N/mm2). A rescistença a-a comprescion a varia da 500 a 2000 N/mm2; o modulo de elastiçitæ lonxitudinâ da 50.000 a 80.000 N/mm2. Tæ proprietæ varrian co-a compoxiçion e in molti caxi son additive e calcolabile in baze a-a perçentuâ di componenti. Coscì pù a dieça, inteiza comme rescistença a-a sgarbelœüa, a l'è ligâ a-o tenô di componenti (prez., scilixa) e, a paitæ de questi, dipende da-o rapporto CaO/Na2O. O coeffixente de dilataçion di veddri de scillexa (≃0,8∙10–6 °C–1) o l'è ciu piccin de quello de tutti i atri veddri. A rescistença di veddri a-i sati termichi a l'è ben picciña, a l'incirca inversamente proporçionâ a-o so coeffixente de dilataçion. A denscitæ do veddro a dipende da-a so compoxiçion (a pœu variâ da ca. 2,2 g/cm3 pe i veddri de scillixe a ca. 4,8 g/cm3 pe i veddri a-o ciongio ).
O veddro o l'è un bon izoante termico; o veddro de scilixa, prez., o g'ha conduxibilitæ termica de circa 1,3 W/m°C. Proprietæ importante di veddri a l'è a viscoxitæ, ch'a dipende da-a tempiatua ch'a varria a segonda da compoxiçion. Da-a compoxiçion di veddri dipende ascì a so reattivitæ; prez., l’attacco da parte di reagenti e di agenti atmosfeighi o pœu asportâ in parte i costituenti ciu solubili lasciando scilixe idrâ amorfa ch'a dà a-o veddro un aspetto opaco. I veddri presentan rescistivitæ elevâ a tempiatua ambiente, che però a s'amerma a-o montâ da tempiatua. A costante dielettrica relativa a l'è de 7-8 inti veddri comun e a cresce co-a tempiatua, coscì comme e perdie dielettriche, mentre a reddenixe dielettrica a caa co-o cresce da tempiatua.
A coloraçion di veddri a dipende da de sostançe che pœuan esighe desciorte formando de soluçioin vee e proppie ò soluçioin colloidæ. Esempio do primmo caxo o l'è fornio da-i oscidi de cobâto, de manganeize, de færo ecc., che impartiscian cô rispettivamente azuro, viovetto (in ambiente reduxente), verde (in ambiente reduxente) ò giano-verde in ambiente oscidante. Dan de soluçioin colloidæ l’oscido rammozo (cô rosso rubin in ambiente reduxente), o sorfo (giano), l’óo (rosso) ecc. I veddri lattei contegnan de partexelle finiscime in sospenscion, quæ l'oscido de stagno, de zirconio.
Stoia[Càngia | modifica wikitesto]
Archeologia[Càngia | modifica wikitesto]
L’uzo do veddro pe colañe e intarsci o l'è za attestao into 3° millennio a.C. inta Mezopotammia, ma a ciu antiga industria do veddro colorao con di oscidi metallichi a se riscontra in Egitto (Tell el-‛Amarna). In Etruia e tombe han restituio un ricco campionaio de oggetti in veddro, ma fin a-o periodo roman (1° sec. a.C.) no se conobbe o processo do veddro sciusciao, e i vaxi ebban despægio spessô, conservando de traççe d'æña do nuccleo interno. Veddri sciusciæ sença decoraçion, anfoe, vaxi, tondi se trovavan za a Pompei e a Romma, dove se fabbricava ascì di urne çiniaie vittree co-e marche de fabbrica. Un centro attiviscimo de veddri sciusciæ o fu a Sciria, con di produti configuræ e sciusciæ drento di stampi. Un âtro lœugo de grande importança pe l’arte do veddro o fu Lusciandria a-o tempo di Tolomei, con de gren varietæ de tecniche. Co-o veddro se zonse a imitâ i produti da glittica, i cammei e e gemme incize, carcando i originæ. Lesbo e Rodi fun sotta l’impeo sede de fabbriche avoxæ. Inte l'Italia romaña doe ofixiñe çellebre ean in Campannia e presso Torin; a Romma a ciu antiga pa ch'a foise quella presso porta Capeña. In Gallia sorzette di laoeii inta region Narboneize e inta valle do Rodano. Into 3° sec. d.C. se mortipricò in Œüropa i centri de fabbricaçion (valle da Mozella, do Ren, Colonia, Treviri). A transparença di vaxi a razonse o mascimo grao; se notta una gran originalitæ e varietæ de forme con noteive virtoxismo. Caratteristego o l'è l’uzo de fœugge d’óo a disegno interposte (ò veddro a óo), tecnica ch'a l'aviâ particolâ sviluppo into tardo impeo.
Inte l'Oriente antigo a produçion de veddro a l'è attestâ prinçipalmente in Iran, in India e inte l'Estremmo Oriente. I ciu importanti ritrovamenti de veddro iranneghi son de Suza, Siyalk, Hisar, Tepe Siyar, databili tra o 2500 e o 1100 a.C. In India, oggetti in veddro son stæti trovæ a Maski (1° millennio a.C.); gh'è da pœu di armille de veddro do 9°-8° sec. a.C. Taxila a l'ea za alloa un di primmi centri de produçion. In epoca Maurya se produsse scigilli vitrei de ræa periççia. In Ciña o ritrovamento ciu antigo o l'è databile a-o 4°-3° sec. a.C. Se produsse di dischi rituæ (pi), ganci de çente (takikou), ornamenti di foddri de spâ ecc., ma fin a-i primmi secoli de l'epoca crestiaña o veddro o fu sorvettutto importao.
Arte veddræa in Ocidente e a Bizançio[Càngia | modifica wikitesto]
Into Medioevo fin a-o 9° sec. se dœuviò o veddro pe i calliçi e di âtri oggetti de curto e de uzo funeraio, e pe picceni reçipienti de uzo farmaçeutico ò cosmetico, taloa con de decoraçioin a rilevo ò incize a-a rœua. Continuon a êse attive di antighe veddraje inta Renania, inta Gallia, a Bizançio e, pœu dâse, a Venexa; i coî da produçion d’uzo ean sempre meno varri e prevaiva o verde, tuttavia de veddræ coloræ son testimoniæ a Romma inte l'8°-9° seccolo. L’uzo de serâ co-o veddro i barcoin, za noto a-i Romen, o se conservò a Costantinoppoli. Frequentiscimo l’uzo de taççe de veddro pe l’œuio de lampe, alugæ inte di armatue de metallo ò inte di ‘cavagni’ d’argento a strafóo. O veddro o fu da pœu sempre ciu adœuviao inte tessere di mozaichi. Into Medioevo ghe fu ascì de noteive innovaçioin tecniche: importança ecceçionâ a l'assonse a veddrâ; inta produçion di vaxi, o perfeçionamento de sciençe meghe e chimiche o portò a l'invençion di alambicchi, oinæ ecc.; inta glittega se razonse fineççe tecniche rilevante inta produçion de lente d’ingrandimento e de spegetti; in pasta vittria se imitò cammei antighi e bizantin, specce a Veneçia; in veddro se eseguì de imitaçioin de prie preçioze, a scopo suntuaio e pe inricchî suppellettile, scurtue, dipinti; da-o 13° sec. o veddro colorao o fu dœuviao comme complemento in scurtue de marmao. Ço domandò una noteive specializzaçion e, de conseguença, di scangi internaçionæ e un controllo da produçion. L'è do 1291 o trasfeimento a Muran, pe evitâ o peigo d’inçendi, de fornaxe di vê veneçien, che œuviavan un rœüdo controllo pe a sarvaguardia de l'attivitæ locâ e do segretto da laoaçion. A di critei opposti s'inspiò a corpoaçion de Artâ, in Liguria, i membri da quæ travagiavan solo a l'estero. L'è tuttavia veiscimmile che durante e doppo o Regno latin d’Oriente i meistri veneçien travagessan in Sciria ò in Palestiña.
Mondo islammego e Oriente[Càngia | modifica wikitesto]
Superbe lampe da moschea e fiasche dipinte, in veddro finiscimo, trasparente e gianco, con di smâti in rilevo, fun produe in Sciria fin a-o 14° sec.; fu probabilmente da questi esempi che i meistri veneçien do Renascimento derivon a so tecnica de pittua a smâto rilevao sciu veddro. Noteive, ascì in questo settô, l’influença islamica: di trattæ arabi in sce-e tecniche veddræe son ricordæ into 10° e inte l'11° secolo. Inte l'islam ascì i veddræ ean organizzæ in corporaçioin; inte l'836 inta nœuva çittæ de Sāmarrā fu introduto i veddri de al-Baṣra; scin a-a conquista de Tīmūr, into 1400, i veddræ de Damasco, che fun alloa transfeji a Samarcanda, ean famoxi. Hebron e Armenaz, presso Aleppo, son lœughi che ancon conservan a tradiçion antiga. O veddro o fu dœuviao in moddo originâ in collegamento con l’architettua, specce da l'eppoca mamelucca in ça. In India e in Birmania gh'aresta di magniffichi exempi de veddro destinæ a-a decoraçion de interni.
Innovaçioin tecniche e sviluppi[Càngia | modifica wikitesto]
Inta segonda meitæ do 15° sec. i veddræ muraneixi, de mentre che continuavan a perfeçionâse into veddro sciusciao, vaindose probabilmente de riçette orientæ, con de forme derivæ da-a fravegaja ocidentâ, e decoraçion affin a-a miniatua contemporannia, creon di veddri coloræ azuro cobâto, verde, moelo. A decoraçion a l'ea depenta e appricâ a cado. Gran nommina in questa produçion de lusso razonse a famiggia de A. Barovier. Di atre invençioin da fin do 15° sec. fun i lattimi, ò gianchi opalescenti, i veddri a mozaico, fabbricæ con di frammenti de canne coloræ e de inspiaçion antighezante, i cáçedoìn, a inmitaçion de prie due. A-o començo do 16° sec., co-a sostituçion de l'æña co-i rissœu quarçoxi di sciummi arpin, s'ótègne di veddri perfettamente incolori. Sempre into 16° sec. i Dal Gallo dettan començo a-a produçion di spegi crestallin.
Co-o maineismo s’introduxe de forme de libera inventiva; s'impoñe i veddri a fî de graña (lattimi in gianco trasparenti), a giaçço, a ‘retorte’ (a canna colorâ). I meistri de Artâ, e di emigræ muraneixi, diffuzan i segretti do veddro in Œüropa. Nascette coscì a veddræa a-a façon de Venise, specce a Anversa (da-o 1541), a Liegi, a Namur e a Bruxelles. Di meistri veneçien travagion in Sveççia into 1556, di meistri piemonteixi creon una veddraja a Stoccorma into 1676. Di italien travaggian in Germania, in Aostria, in Ungaja, in França, dovve da-o 16° sec. fun attivi di meistri de Artâ e dove [J.-B. Colbert]] o feççe espatriâ clandestinamente di Muraneixi specializzæ inti spegi. In Inghiltæra ascì da-o 1570 se produsse veddro a-a veneçiaña, e di influsci veneçien son stæti riscontræ inti produti spagnolli, de Çipro e sciña da Perscia, de l'India e da Ciña. A-o produto veneçian noxèn e vedraje da Germania e da Boemmia sciorte into 15° sec., che fabbricavan un nœuvo tipo de vedraja de particolâ luxenteçça: o crestallo boemmo. Fra tanto l’industria a s'ea sviluppâ in França ascì, dove da-o 1330 se produxeiva e lastre dîte "da Coroña", ben spesse, murticô, che ornavan e gexe; i veddræ ean incoraggiæ e protetti da-i re; into 1688 a Saint-Gobain fu començao a produçion de lastre pe coâ e laminaçion. Into 16°-17° sec. l’industria a se sviluppò in Inghiltæra ascì, pi œuvia, otra che di meistri veneçien, de di Loreneixi; fu creao o 'flint ò crestallo ciongego.
Into Setteçento arestò preminente l’industria tedesca (crestalli de rocca); a-a fin do secolo a Boemia a dominava o mercao mondiâ. Fu ascì repigiao, con de variante, a tecnica do veddro a óo in Germania (Zwischengoldgläser) e in França (verre églomisé, ò veddro eglomizzao , da J.-B. Glomy ch'o-o dœuviò pe decorâ cornixe, mobili ecc.).
Produçion industriâ do veddro d’arte[Càngia | modifica wikitesto]
L’asbasciamento do costo de produçion e l’aomento da riccheçça di consumatoî son a l'origine de un grandiscimo sviluppo da fabbricaçion, ch'a l'aquista carattere industriâ into 19° sec., estendendose a moltiscimi oggetti (veddraia da toa, bottigge, izoatoî, lampe elettriche, fiale e tubetti, veddri ottichi). L’art nouveau a dette nœuvo impurso a l'arte do veddro, ch'a vègne un di so mezi esprescivi ciu congeniæ in Œüropa (E. Gallé) e in America (L.C. Tiffany). A prescinde da de specifiche produçioin artexanæ, a sostituçion da laoaçion meccanica a quella manuâ a l'è da-o 20° sec. squæxi completa. Vaindose de tutte e tecniche, numeroxi artisti oppian into veddro d’arte e i designers portan a un âtiscimo livello a produçion industriâ.
Veddri orientæ[Càngia | modifica wikitesto]
In Oriente, a Ciña ca onosceiva into 1° sec. d.C. i veddri coloræ, che into 3° zonzeivan scin da l'impeo roman. Into 7° sec. se faxeiva spegi e lente ustoie; into 13° sec. o veddro trasparente o s'importava da Ceylon e da-a costa do Coromandel. Into 1680 a Pechin una veddraja imperiâ a registra un’esteiza produçion. I Arabi introdussan in Ciña durante a dinastia mongola o veddro decorao de smâti. I Cineixi eccelsan into veddro a ciu sœu coloræ, intaggiæ e incixi con strazordenaia fineçça e elegança.
Inte l'Oriente mussurman o veddro o l'ha avúo originalitæ de forme e de decoraçion. L’Egitto fin da-i primmi tempi da dominaçion araba o l'ha produto di veddri intaggiæ con decoraçioin a rilevo; di veddri smâtæ sciortin ascì da di laoei da Sciria e da Mezopotammia fin a-o 15° sec. (lampe da moschea). L’industria a scioì in Spagna ascì durante a dominaçion musurmaña e da pœu in Perscia into 17° e 18° secolo.
Appricaçioin inte l'architettua[Càngia | modifica wikitesto]
A-o començo do 19° sec., i sviluppi de l'industria do veddro, insemme a quelli de l'industria siderurgica, permissan a l'architettua de nœuve e ardie soluçioin applicæ, pe començâ, inte di settoî particolæ comme e sære e i passaggi coverti (Galerie d’Orléans a Parigi, 1829, P.-F. Fontaine (destruta); Passage Pommeraye a Nantes, J.-N.-L. Durand-Gasselin e J.-B. Buron, 1843; Galeries Saint-Hubert a Bruxelles, J.-P. Cluysenaer, 1847; in Italia, Galleria Vittoio Manoælo a Milan, G. Mengoni, 1865-77). In França e in Gran Bretagna tra o 1830 e o 1850 fu construto molte sære, fonçionæ nonostante e inuxitæ dimenscioin, che ebban noteive successo e divègnan soventi di lœughi d’incontro e de passeggio: a særa do Jardin des plantes de Pariggi (C. Rohaort, 1833), o Great Conservatory de Chatsworth (J. Paxton e D. Burton, 1836-41), a Palm House a-i Kew Gardens de Londra (D. Burton e R. Turner, 1845-47), o Jardin d’Hiver de Parigi (1847). Into 1851 J. Paxton, applicando a tecnica de gren sære a un palaççio pe espoxiçioin, o realizzò a Londra o Crystal Palace. In sce-a scia do so successo fu costruio nomioxi edifiççi analloghi: pe l’espoxiçion de Niorche into 1853, o Glas-Palast a Monnego de Bavea (1854), a Parigi pe i espoxiçioin internaçionæ do 1855, 1878, 1889. Inti depoxiti (magasin central) da Biblioteca Naçionâ (1858-68) H. Labrouste o realizzò a covertua in veddro e torna in veddro l'è a gran tramezaña ch'a-i dividde da-a saa de lettua. De covertue in veddro fun dœuviæ inte staçioin ferroviaie (Paddington Station a Londra, 1854; Lime Street Station a Liverpool; Gare de l’Est a Parigi, 1847-52) e ancon o veddro o fu largamente dœuviao inti edifiççi di gren magazzin (a Parigi, Bazar de l’Industrie de P. Lelong, 1830; magazin Bon Marché de L.-A. Boileau e G. Eiffel, 1876; ecc.).
L’uzo do veddro, streitamente connesso con l’uzo do metallo (færo e ghiza, da pœu âçâ), o l'è ascì connesso co-o scistema da prefabbricaçion, ch'o porta a una noteive riduçion di tempi de construçion e a una deciza façilitaçion de montaggio. L’uzo do veddro inte covertue, ch'o permette un’inluminaçion zenitâ, o fu largamente sfrûtào inte di edifiççi pubbrichi (Borsa de Amsterdam de H.P. Berlage, Cascia de risparmio de Vienna de O. Wagner ecc.), mentre i esempi di gren blocchi pe ófiççi realizzæ da L.H. Sullivan e da-i âtri architetti da scœua de Chicago, a Caza do poppolo de Bruxelles de V. Horta, indicavan a poscibilitæ de costruçioin de gren dimenscioin con largo uzo do veddro.
Into periodo tra-e doe guære mondiæ o veddro o l'è stæto un di elementi prinçipæ da progettaçion in sce scaa internaçionâ: i progetti pe i ófiççi e-e tore de veddro (1919-21) de L. Mies van de Rohe, a Maison de Verre (1928-31) de P. Chareau e a Cité de Refuge a Parigi de Le Corbusier (1929-33); into Bauhaus de Dessau (1925) W. Gropius, comme za inte di atri edifiççi realizzæ inte l'anteguæra, o l'impiegò una tramezaña-cortiña de veddro eliminando a-i canti ogni elemento de sostegno ò collegamento. O veddro o permette no soltanto una continuitæ de superfiçie, ma un nœuvo rapporto interno-esterno ascì.
Inti sempre ciu elaboræ ritrovæ che rispondan ascì a i exigençe de izoamento termico e acustego, o veddro o persciste inte l'architettua contemporannia comme un di elementi ciu caratteristeghi (Mies van de Rohe, Seagram Building a New York, 1954-58; O. Niemeyer, sede do Partio comunista françeize a Parigi, terminâ into 1972; A. Jakobsen, ambasciâ daneize a Londra, 1977; I.M. Pei, J. Hancock Building a Boston, 1976, e Pirammide do Louvre, 1989; J. Nouvel, Fondaçion Cartier a Parigi, 1994; V. Acconci, struttua polifonçionâ in sce-o sciumme Mur a Graz, 2003; ecc.).
Fabbricaçion e laoaçion do veddro[Càngia | modifica wikitesto]
A s'articcola a traverso i opiaçioin de fuxon, formatua, recottua e finitua.
Fuxon[Càngia | modifica wikitesto]
A carega, formâ da varri componenti, ognun into tenô recesto, a l'è pôveizâ e mescciâ; a-a mescciua s'azonze di rottammi de veddro comme fondenti. Durante a fuxon vegne eliminao l’ægoa prezente, se disoccian i carbonati e i sorfati (con sviluppo rispettivamente de anidride carbonega ò sorfanoza) e una massa fuza squæxi omogennia a se forma con veloçitæ dipendente da-a natua e a granulometria di componenti. A-a fuxon ven aprœuvo l’affinaçion, pe-a quæ se elimina e ampolette de gazzo prezente (che daieivan origine a di difetti inti manufæti), ascì azonzendo a-a massa fuza piccene perçentuæ de agenti affinanti, che fan aomentâ o volumme de bolle, provocandone l’espurscion, ò fan diminuî a solubilitæ di gazzi into veddro. Inte questa faze se pœu ascì decolorâ o veddro fuzo, prez. oscidando e sæ de færo presente a de sæ ferriche giane, o cô de quæ o l'è mascherao da l'azonta de 'na sâ de manganeize de cô azuro complementâ do giano. A fase d'affinaçion a consente ascì de omogeneizâ o veddro fuzo, ótegnindo una massa de pægia compoxiçion chimica inte tutti i punti pe evitâ de differençe de proprietæ fixiche. Segue, infin, a fase de riposo (ò de condiçionamento), saiv'a dî de graduâ rafreidamento da massa fin a-a tempiatua de fœuzzatua ò de formatua.
A fuxon a s'effettuava into passao inte di forni a corzœu (de impiego zœumoæ limitao a-a produçion de veddro artistego e de veddri speciali) mentre ancœu questa a l'aven inte di forni continnoi a vasca, suddivixi inti trei compartimenti de fuxon, affinaçion e riposo; inte sti forni, rescádǽ a gazzo ò a nafta, a sciamma a cede calô a-o veddro solo pe inraggiamento. I forni a vasca pe veddro float son longhi scin a 100 m, larghi otra 10 m e capaxi de produe scin a 900 t de veddro inte 24 ôe.
Formatua[Càngia | modifica wikitesto]
Pe a formatua un veddro o va portao inte 'n campo de tempiatua (intervallo de laoabilitæ) into quæ questo o l'assumme viscoxitæ tâ da êse axeivemente formao conservando sença âteraçion a forma impartia.
A formatua do veddro cavo a l'aven pe sciusciatua, pressatua ò centrifugaçion. Segondo l’antigo mettodo da sciusciatua, l’œuviê sciusciao o immerze una canna da sciuscio (de færo, restreita a un’estremitæ e allargâ a l'âtra) into corzœu do veddro fuzo, o n'asporta una çerta quantitæ e sciusciando a l'interno da canna o transforma o veddro inte 'n globo a-o quæ o confeisce spessô e forma con di appropriæ movimenti (graçie a di utenscili comme pinçe, spattoe ecc.). Pe ótegnî di oggetti de pâ dimenscioin se pœu sciusciâ o veddro prelevao inte 'n stampo (de legno ò metallo) arvibile. L’opiaçion de stampaggio pe sciusciatua se pœu eseguî in moddo aotomatico ò continno: arcuñe macchine de gran produttivitæ laoan scin a 70 t de veddro inte 24 ôe, a de veloçitæ superioî a-e 400 bottigge a-o menúto fornindo i stampi de 'na quantitæ dozâ de veddro, e faxendolo aderî a-o stampo con un getto d'aia compressa. Inta formatua pe pressatua, o veddro, de suffixiente plastiçitæ, o l'è inmisso inte 'n stampo metallico cado, in to quæ s'asbascia un controstampo, che, co-ina prescion de 5-10 bar, o sponcia o veddro a occupâ o spaççio fra stampo e controstampo; ço determina o spessô de l'oggetto, a forma esterna do quæ o corisponde a quella da faccia interna do stampo. Specce pe i contegnitoî a bocca larga se combiña prescion e sciusciatua; co-a prescion s'ha un semilaoao ch'o vegne finio pe sciusciatua una votta transfejo inte 'n stampo cado. O stampaggio pe centrifugaçion o l'è adatto pe de forme particolæ e di spessoî uniformi; o consciste into versâ o veddro fuzo inte 'n stampo in rappida rotaçion.
A formatua do veddro cian a l'aven pe stiœüa verticâ ò co-o scistema float. Inta stiatua verticâ se solleva da una massa fuza un vello de veddro assæ plastego da êse ísào sença restrenzimento laterâ: o veddro, sotta forma de banda continnoa, o l'è spinto a sollevâse a traverso una fissua orizzontâ ricavâ inte 'n blocco refrattaio mantegnúo sommerso into veddro fuzo. A banda de veddro a passa tra doe serie de rolli affacciæ. Into scistema float, saiv'a dî a gallezzo, a banda continnoa de veddro fuzo ch'a sciorte da-o forno de fuxon a vegne desteiza, a gallezzâ, in sce un sœu de stagno fuzo inte 'na cammia a atmosfea controllâ. Pe effetto da força de gravitæ e da tenscion superfiçiâ, o veddro o l'assumme una perfetta planaritæ e una perfetta finitua superfiçiâ, realizzâ in sce-a superfiççie superiô con di bruxatoî. O bagno de stagno fuzo o l'è mantegnúo a de tempiatue controlæ e in atmosfea debolmente reduxente pe evitane l’oscidaçion. O scistema o l'è caratterizzao da 'na noteive produttivitæ (o pœu dâ ascì 500-800 t/giorno de prodúto sotta forma de lastre da largheçça de 3-3,5 m pe una superfiçie sciña de 50.000 m2).
Recottua[Càngia | modifica wikitesto]
A recottua a serve a eliminâ e torscioin, dovue a de differençe de tempiatua tra punto e punto, che se genneran durante a formatua e che rendan difiççili i trattamenti de finitua (taggio ecc.); o trattamento o consciste inte 'n rescádamènto fin a-a tempiatua mascima de recottua, tippica de ogni tipo de veddro, a-a quæ l’ogetto o l'è mantegnúo pe o tempo suffixente a-aseguâ l’uniformitæ termica inte ogni punto, e inte 'n succescivo raffreidamento, primma lento scin a una tempiatua inferiô de circa 50 °C a quella de recottua, da pœu rappido scin a-a tempiatua ambiente. A ricottua a s'effettua inte di forni pe o ciu a marcia continnoa, do tipo a tunnel.
Finitua[Càngia | modifica wikitesto]
A comprende a smeriggiatua con povie de abraxivi (veddro giaççao ), l'amoatua con de mœue (veddro amoao ), a ceigatua, a tempia. A smeriliatua a zonze, con de povie sempre ciu fiñe, fin a-o polimento (comme into caxo do veddro pe ottica, veddriñe, spegi, aotoveiccoli). Meno accurâ a l'è a smeriggiatua pe zonti, tappi e bronzin a tegnua, ciu grossolaña ancon quella eseguia con di getti d'æña. A ceigatua a se esegue prez. in sce i parabrezza di aoto, vedriñe de biteghe ecc. percose l'è diffiçile ótegnî direttamente inta laoaçion o grao de curvatua dexidiao, se poñe de lastre ciañe inte di stampi che s'introduan inte di forni a tempiatua superiô a quella de rammollimento, coscì che a lastra a se deforma assumendo a forma do stampo. O processo de tempia fixica o consciste into portâ a lastra de veddro a circa 650 °C e into raffreidala da pœu rapidamente con di getti d’aia freida in sce-e doe superfixe: se crea coscì de tenscioin permanente de comprescion in sce-e superfixe do veddro, bançæ a l'interno da tenscioin permanente de traçion. A tempia do veddro a s'effettoa inte di impianti costituii da un forno a rescistença elettrica ò a metan, into quæ a variaçion de tempiatua a l'è de ± 3 °C, e da una zona de raffreidamento rapido, ótegnúo con de l'aia insufflâ da di potenti ventilatoî. Co-a tempia, a rescistença meccanica do veddro a-a traçion, a l'urto e a-o sato termico a l'aomenta da 3 a 5 votte; pe poei rompîlo, a força applicâ a l'ha da guaagnâ innançitutto a comprescion superfiçiâ e questo o se rompe inte tanti picceni e regolæ frammenti no taggenti, de dimenscion controllabile. A tempia de un veddro a se realizza ascì chimicamente pe scangio ionico, sostituindo in superfiçie un ion do veddro co-in ion de dimenscion maggiô ch'o determina una tenscion de comprescion superfiçiâ ch'a l'aomenta a rescistença mecannega scin a 15 votte: o processo o l'aven pe immerscion do veddro inte de sæ fuze a de tempiatue in gio a-i 400 °C.
Depoxiçion chimica in fase vapô[Càngia | modifica wikitesto]
Pe ótegni di produti sempre ciu pui e omogennei s'è sviluppao di mettodi de formaçion do veddro despægi da-i tradiçionæ. Tra questi, o processo CVD (chemical vapô deposition), conscistente inta formaçion, a partî prez. da di cloruri in faze vapô, de oscidi che condensan in sce un supporto. Questo metodo o s'adœuvia, tra l’âtro, pe realizzâ preforme pe a produçion de fibre ottiche, e o consente de ótegnî, variando a compoxiçion inta fase vapô, un gradiente controlao de l'indexe de refraçion inte fibre.
Difetti do veddro[Càngia | modifica wikitesto]
O veddro o pœu presentâ despægii difetti, derivanti da insuffixente omogeneizaçion de mateie primme, da tempiatua de fuxon troppo bassa, da insuffixente permanença da massa inte faze de fuxon ò de omogeneizzaçion, da-a presença de impureççe ecc. Fra i difetti se distingoe: sciusciatue (dovue a di ampollette gazoze no eliminæ da-a massa fuza), corde (zone de differente compoxiçion ò ch'han subio un despægio trattamento termico), crestalli (derivanti de solito da un'insuffixente miscelaçion de mateie primme ò da-a presença de sostançe agente da germi de crestalizzaçion).


text:
Toscann-a
A Toscann-a, a l'è unn-a region dell'Italia çentrâ de 3 mioin e mëzo de abitanti, con capoleugo Firense. Confinn-a a ponente co o mâ Tirren, o mâ Ligure e a Liguria, a nòrd co l' Emilia-Romagna a levante co e Marche e l'Umbïa e a sud co-o Lassio.
A Toscann-a a l'e stæta o pòsto de nascita de grendi scrittoi italien comme o Dante Ardighê, Zane Bocasso e Niccolò Macciavelli.
Capoleughi de provinsa[Càngia | modifica wikitesto]
I capoleughi de provinsa da Toscann-a son (in ordine arfabetico):


text:
Ourense
Ourense a l'è a tersa çittæ da Galissia segondo a popolassion, dòppo Vigo e A Coruña.
A g'âva 110.350 abitanti into 2006 e a l'è a capitâ da comarca e a provinsa do mæximo nomme.
A s'attrêuva a 132 metri d'artûa e a ghe percoren i sciûmmi Miño, Barbaña e Loña. A g'ha de famoxe ægue termâli, donde l'ægua a sciorte a 60-80 °C.
Comme monûmenti importanti, ghe son a cattedrâ, do seccolo XII, e i sêu porteghi do Paradiso e o Santo Cristo, o ponte roman, o convento de San Francisco, e gëxe da Trinitæ e Santo Domenego e l'insëmme da Çittæ Vëgia, in proçesso de ricoverassion.


text:
Caffè
O Caffè o l' è unna bevanda ottegnüa dai gren contegnüi in to früto (drupa) d'a cianta omonnima, che a l' existe ao stato sarvego in Etiopia. O zennie Coffea, da famiggia de Rubiacee, o comprende 40 speçie. Fra queste, a Coffea arabica a da o 40% da produzion mondiale.
A coltivazion ao stato domestego a l' è esteisa a varie regiuin de Africa, Arabia, Indie, America Centrale e Meridionale.
E ciante avieiven un' artezza figna a 6 metri, ma vegnen puee a 2-3 metri pe rende ciù façile a cüra e a raccolta di früti.
O früto, scimile a l' apparenza a unna çëxa, o se lascia seccä ao sö (coscidito cafè de Techo do Centroamerica) pe fâ scì che se posse estrae i gren; ma ciü spesso questa operazion a se fa meccanicamente. O caffè crüo, se tegnüo ao sciüto, o se conserva ben e o miliora co-o tempo; ma o patisce l' ümido, pe via da formazion de muffe. Ugualmente o va tegnüo lunxi dae sostanse aromatiche pe via da so capaçitæ de assorbï dii odùi estranei.
A ben nota azion eççitante do caffè a l' è dovüa ä caffeinna (chimicamente parlando a caffeinna a l' è 1,3,7 trimetilxantina).
Torrefazion[Càngia | modifica wikitesto]
Pe esse döviou comme bevanda o caffè o va torrefæto, segge pe svilüppä l' aroma che pe rende solubili çerti componenti. O caffè tostou o diventa de cô marron ( o gran crüo o l'è verde), o diminuisce de peiso dao 15 ao 20% e o l' aumenta de volümme. L' aspetto de un bon caffè torrefæto o deve esse brillante, a conscistensa düa; i gren remesciæ deven esse "sonori".
Tipi de caffè[Càngia | modifica wikitesto]
I tipi de caffè piggien o nomme dae localitæ de provenienza. I mægio son quelli etiopici, seguï dao Moka coltivou speçialmente in Arabia. De origine asiatica l' è Malabar, Borneo, Giava; in America o paise prodüttô prinçipa o l' è o Braxî dao quæ vegne o Rio, o Santos, o Parà, o Bahia e vari atri.


text:
Inciostro
Inciostro , mescciua liquida formâ da una disperscion de pigmenti ò da una soluçion de coloranti inte 'n mezo ægoozo ò organico con l’azonta de additivi fluidificanti (collanti, tenscioattivi, polimeri ecc.), ch'a vegne trasferia in sce de superfiçie de materiæ despægi segondo i uxi, in particolâ a scritua e a stampa.
Cenni storichi[Càngia | modifica wikitesto]
Tra i ciu antighi inciostri va aregordao l’inciostro de Chiña, l'invençion do quæ a remonta a-o 3° millennio a.C. In eppoca clascica gh'ea in uzo di inciostri a baze de neigro de fumme e de sæ metalliche ascì, a-i quæ seguin into Medioevo di inciostri a baze de vetriœu, cacalloa e gomma, dœuviæ dapœuscia ascì. Into 19° sec. i sviluppi da chimica permissan a gradoâ sostituçion de sæ metalliche (che corodeivan o papê) con di preparæ chimichi meno aggrescivi. Tanto inte l'antighitæ che into Medioevo, fu largamente dœuviao di inciostri tenti, sorvettutto rosci e turchin, e, inte di codexi de gran lusso, ascì d'inciostri a baze d'óo ò de argento.
Tipi de inciostro[Càngia | modifica wikitesto]
Existe di inciostri despægii in fonçion do cô e de l'uzo a-o quæ son destinæ (scritua, pittua, stampa tipografica, stampa carcografica, stampa da computer, fotocopiatua). I inciostri neigri, ciu comun, son de soluçioin ægooze de acido gallico e tannico (ò de un solo de questi) e sorfato ferrozo con azonta de di agenti anticomplessanti, coloranti azontivi (in particolâ aime de crommo ò cromato ò bicromato de potascio, neigro de fumme), produti antimoffa.
Inciostri da stampoei[Càngia | modifica wikitesto]
Son composti da doi elementi de baze; un veicolo (ligante ò vernixe) e un colorante. O primmo o serve pe o trasporto e pe o fissaggio do segondo in sce-o supporto da stampâ. A segonda do tipo de veicolo, se distingoe inciostri grasci e inciostri liquidi . I primmi, dœuviæ inta stampa tipografica, offset, carcografica e serigrafica, g'han un veicolo composto da de rexine naturæ ò scintetiche mescciæ con di œui vegetæ (lin, soia ecc.) ò mineræ (derivæ da-o petrollio ò da-o carbon) e un produto colorante formao da di pigmenti insolubili despersci in povie finiscima. I segondi, dœuviæ inta stampa rotocarco ò flessografia, g'han un veicolo composto da 'na mescciua de mæxime rexiñe scintetiche dœuviæ pe i inciostri grasci, de solventi volatili, comme toluene, xilene, alcol, ægoa, e un produto colorante composto da di pigmenti solubili into veicolo.
Pe a stampa in rotative a neigro e a cô, pe a sempre ciu elevâ veloçitæ de tiatua l'è stæto introduto di inciostri che receddan un apporto de calô pe rende ciu rapido l’esciccamento e o fissaggio. Pe a stampa offset l'è stæto ôtr'a ço introduto di inciostri o veicolo di quæ o l'è constituio da una rexiña acrilica viscoza, parçialmente polimerizzâ e diluia into so monommero. L’esciccaçion e o fissaggio avvegnan pe polimerizzaçion sotta l’effetto di raggi urtravioletti (inciostri UV).
Di atri inciostri particolæ son i inciostri metallichi, formæ da de sospenscioin de povie de metalli in soluçion de gomma arabica, e i inciostri fosforescenti, impiegæ pe a stampa de francobolli e manifesti.
I vapoî di solventi e diluenti dœuviæ inti inciostri da stampa pœuan inquinâ i ambienti de travaggio e recedde, pertanto, di apægiatue pe a bonifica de tæ ambienti ò pe o recupero di solventi mæximi. D’âtro canto, l’impiego de l'ægoa a-o posto di sciorventi organichi tradiçionæ, a fronte de l'evidente benefiçio ambientâ, o comporta tuttavia de difficortæ into caxo di inciostri destinæ a di supporti no assorbenti (laminæ plasteghi, aluminnio ecc.); ôtr'a ço l’ægoa a l'evappoa con mao difficortæ e mao lenteçça.
Se produxe ascì di inciostri do tutto privi de quásesæ tipo de solvente, comme i inciostri UV pe-a stampa offset d'ato diti.


text:
Ricardo III d'Inghiltæra
Ricardo III re d' Inghiltæra.
Unzeximo figgio de Riccardo ducca de York, o nascette o 2 ottobre 1452 a Fotheringay e into zugno 1461 o divègne ducca de Gloucester. Insemme co-o fræ Edoardo IV o fuzzì into settembre 1470 in Olanda e con lê o ne tornò into março 1471, guidando l'avanguardia de Edoardo a Burnet e a Tewkesbury, e probabilmente assascinando Enrico VI e so figgio Edoardo. O fu generosamente compensao da Edoardo IV, ma o vègne a disciddio co-o proprio fræ Zorzo ducca de Clarence. Questi, avendo sposao Zabella, figgia maggiô de Riccardo Neville, conte de Warwick, o pretendeiva de intrâ in possesso de l'intrega ereditæ Neville sciben Ricardo o l'avesse sposao Anna, figgia minô do mæximo Neville. Ricardo o l'arestò fedele a Edoardo durante l'urtima conzua do fræ Clarence (1478) e probabilmente o dette o proprio concorso quande o Clarence o fu giustiçiao. Into 1482 Ricardo o comandò una spediçion in Scoççia, o s'impadronì de Berwick e o menaççò Edimburgo. O l'ea montao in voxe pe a so lealtæ verso Edoardo, pe a religioxitæ, l'abilitæ de statista e de generâ, sciben ch'o foise ascì notto comme violento e spietao.
Moindo (9 arvî 1483), Edoardo o lasciò Ricardo custode di so zoeni figgi, Edoardo V e Riccardo ducca de York. Ricardo, agiuttao da lord William Hastings, o l'arrestò immediatamente Richard Woodville conte de Rivers e o so fræ uterin Riccardo Grey, parenti materni do re, rendendose in tâ moddo unico tutô de Edoardo V. E tentaçioin a-e quæ a-o l'esponeiva una poxiçion scimile ean troppo grende pe Ricardo ch'o decise de diventâ re. A regiña moæ, savendo de êse, co-i proppri conzonti, invisa a-i grandi nobili, a no l'oppose nisciuña rescistença e a se retiò in convento a Westminster insemme co-o figgio minô. O conseggio, no sospettando i riposti fin de Ricardo, o l'approvò l'arresto di Woodville e o deciarò Ricardo protettô. Questi immediatamente o segregò Edoardo V inta Tore de Londra, o licençiò i fonçionai de Edoardo IV, o l'arecugette un forte esercito e o l'intrigò segrettamente con di grandi lord, con Henry Stafford ducca de Buckingham e William de la Pole ducca de Suffolk, con Henry Percy conte de Northumberland e William Fitzalan conte de Arundel, con lord John Howard, lord Francis Lovel e con di âtri. Hastings e di âtri membri do conseggio, sospettando de queste manœuvre, tenton de sarvâ Edoardo V, ma Ricardo o i feççe arrestâ (13 zugno), o feççe giustiziâ Hastings immediatamente e sença processo, e 12 giorni doppo o feççe giustiziâ ascì o Rivers e o Grey. Servindose aoa de menaççe e aoa de promisse, e co l'asseguaçion, dæta da Thomas Bourchier arçivescovo de Canterbury, che o figgiœu o no l'aviæ corso nisciun peigo, Ricardo o terrorizzò a regiña moæ scin a induila a consegnâ l'âtro figgio, o picceno Riccardo, ch'o fu subbito rinserao in Tore.
O 26 zugno 1483, doppo avei deciarao illegittimi Edoardo IV e i so figgi e doppo avei fæto escludde da-a descendença i figgi do Clarence a caosa do tradimento de so poæ, Ricardo o costrinse un parlamento incompleto e convocao irregolarmente a proclamalo re co-o nomme de Riccardo III. O feççe alloa amaççâ i so doi nevi in Tore. A so usurpaçion e e primme esecuçioin capitæ aveivan suscitao ciutosto allarme che oppoxiçion; ma l'ócixon di doi prinçipi a provocò contra Riccardo un oddio universâ. O Buckingham o se rebellò in favô de Enrico Tudor conte de Richmond, pretendente do partio de Lancaster; ma a so rebellion a fallì, o fu aciapao e giustiçiao. Ricardo, sentindo a precarietæ da so poxiçion, o çercò de conciliase o so primmo parlamento (frevâ 1484) con di provvedimenti economichi e finançiai, con de lezze contra i doin forçæ a-a coroña (benevolences) e contra a coruçion e l'intimidaçion inta giustiççia locâ. O concluse a paxe co-a Scoççia, o l'ótegne o riconoscimento do pappa, de l'arçiducca Mascimilian e de Ferdinando e Isabella de Spagna, sciben ghe rimanesse ostî a França ch'a l'aveiva dæto ricetto a-o Richmond e a di âtri exuli. L'unico figgio de Ricardo, Edoardo, o moì o 9 arvî e Ricardo o proclamò proprio erede John de la Pole, figgio da so sœu maggiô Elisabetta. E speize pe mantegnî flotte e exerciti comme difeisa contra una poscibile invaxon do partio de Lancaster da-a França costrinsan Ricardo, ch'o no s'incallava a convocâ torna o parlamento, a attiase di nœuvi oddi imponendo di imprestiti forçoxi.
O 16 março 1485 ghe moì a moggê e o propoxito de Ricardo de sposâ a neçça Elisabetta, sœu di doi prinçipi da lê amaççæ, o provocò una nœuva ondâ d'indignaçion. O Richmond, avendo lentamente ordio una conspiaçion con tutti i nobbili macontenti, tanto do partio de Lancaster quanto de quello de York, e agiuttao da-i dinæ françeixi, o sbarcò o 7 agosto 1485 a Milford Haven con circa 2000 ommi. I Galleixi gh'ofrin caloroso appoggio e sciben pochi nobili ingreixi s'unissan a lê avertamente, perché Ricardo o l'aveiva piggiao di ostaggi inte rispettive famigge, a ciu gran parte a promisse d'agiuttâ Enrico e solo pochiscimi se deciaron in favô de Ricardo. Questi s'avançò contra o Richmond, ma inta battaggia ch'a l'avègne a Bosworth o 22 agosto 1485, sciben ch'o re o l'avesse a megio poxiçion e un esercito ben ciu nomioso, e so truppe scombattèn sença entuxiasmo e i Stanley passon improvvisamente a-o nemigo. Ricardo o fu sconfito e o moì combattendo insemme co-i pochi amixi che gh'areston fedeli.
Bibliografia:
www.treccani.it Reginald Francis Treharne, Enciclopedia Italiaña (1936)
C. Oman, History of England, IV (1377-1486), a cua de Hunt e Poole, Londra 1920;
W. Stubbs, Constitutional History of England, III, Oxford 1893;
J. Gairdne, Life and Reign of Ricardo III, Cambridge 1898; J. Ramsay, Lancaster and York, Oxford 1892.